Keputusan Terengganu iktibar pada semua penerbit filem

Oleh Zuhayati Yazid

BANGI, 27 Rejab 1444H, Sabtu – Keputusan kerajaan Terengganu mengharamkan tayangan filem ‘Pulau’ di semua pawagam negeri itu boleh memberi pengajaran kepada penerbit industri seni supaya tidak sewenang-wenangnya merosakkan budaya dan tatasusila di negara ini.

Ini kerana, filem kontroversi bergenre seram berkenaan sememangnya tidak mencerminkan nilai moral, budaya dan akhlak bangsa Melayu serta umat Islam sebagai majoriti penduduk di Malaysia.

Justeru, langkah Terengganu mengharamkan filem itu wajar dipuji dan dijadikan contoh kepada semua negeri lain, termasuk badan perfileman serta institusi berkaitan, kata Naib Presiden BERJASA, Ir Ts Muhammad Lukman Al Hakim Mohamad.

“Saya juga mendesak pihak berkuasa FINAS (Perbadanan Kemajuan Filem Nasional Malaysia) khususnya untuk mengaramkan filem ini masuk ke pawagam-pawagam seluruh negara, meskipun babak-babak yang tidak sepatutnya sudah dipotong,” katanya kepada Ismaweb.net, hari ini.

Muhammad Lukman menegaskan, langkah itu akan menjadi iktibar kepada semua penerbit filem atau drama supaya peka dan menolak sebarang karya berunsur lucah, seks serta tahyul yang boleh merosakkan generasi akan datang.

“Kalau kita melihat kejayaan filem seperti Mat Kilau yang ternyata tidak perlu menampilkan elemen kotor yang tidak bertamadun ini untuk mendapatkan keuntungan.

“Jadi, saya tidak nampak isunya kalau betul penerbit dapat keuntungan bukan ini caranya dengan merosakkan anak-anak muda, generasi akan datang dengan perkara tidak bertamadun,” katanya.

Semalam, penerbit filem Pulau, Fred Chong dilaporkan bimbang dengan keputusan kerajaan Terengganu yang mungkin akan mempengaruhi negeri-negeri lain.

Chong berkata, pihaknya bersama wakil FINAS akan ke Terengganu dalam masa terdekat bagi membuat rayuan selain menayangkan filem itu kepada wakil kerajaan negeri.

Sebelum kerajaan negeri Terengganu mengumumkan pengharaman filem itu, Pulau dijangka bakal ditayangkan di 75 pawagam seluruh negara bermula 9 Mac depan.

Filem lakonan Alif Satar, Amelia Henderson, Ikmal Amry, Joey Leong dan ramai lagi itu terpalit kontroversi selepas treler ditayangkan di YouTube memaparkan adegan-adegan panas yang tidak selari dengan budaya Malaysia.


Rakyat Palestin tuntut Israel serah jenazah ahli keluarga dibunuh

RAMALLAH, 1 Jamadilakhir 1444H, Ahad – Puluhan rakyat Palestin berarak di pusat bandar Ramallah – di tengah-tengah Tebing Barat – bagi menuntut pihak berkuasa pendudukan haram Israel menyerahkan kira-kira 117 jenazah penduduk yang ditahan.

Perarakan pada Sabtu itu dibangkitkan oleh keluarga mangsa yang dibunuh oleh pasukan pendudukan negara pengganas itu.

Mereka menuntut hak untuk mengebumikan orang tersayang dengan cara yang terhormat.

Perarakan itu dihadiri oleh puluhan rakyat Palestin yang melaungkan slogan dan mengibarkan sepanduk menuntut penyerahan segera jenazah mangsa sama ada dikebumikan di tanah perkuburan bernombor atau dibekukan di rumah mayat Israel.

Pihak berkuasa pendudukan Israel telah meningkatkan amalan menahan jenazah rakyat Palestin yang dibunuh oleh tentera, dengan mendakwa bahawa pengebumian telah menyediakan alasan unsur ‘hasutan’ terhadap Israel.

Bagaimanapun, undang-undang antarabangsa menganggap tindakan itu melanggar hak asasi manusia.

Konvensyen Geneva mengatakan bahawa pihak-pihak dalam konflik bersenjata mesti mengebumikan mayat dengan cara yang terhormat dan jika boleh mengikut upacara agama yang dianuti mereka serta kubur mereka dihormati, dijaga dengan baik dan ditandakan supaya sentiasa boleh dikenali.

Menurut kumpulan hak asasi manusia, sekurang-kurangnya 117 mayat rakyat Palestin termasuk 12 kanak-kanak ditahan oleh pihak berkuasa pendudukan Israel.

Pada 2017, Mahkamah Agung Israel memutuskan bahawa negara itu tidak mempunyai asas undang-undang untuk menahan mayat, bagaimanapun mengubah pendiriannya pada 2019 dan mengekalkan dasar kerajaan untuk menahan jenazah rakyat Palestin yang dibunuh oleh tentera pendudukan. – Agensi


Vaksin: Polis nasihat mana-mana pihak jangan hasut

ARAU, 14 Rejab 1442H, Jumaat – Polis tidak teragak-agak mengambil tindakan tegas terhadap mana-mana pihak yang cuba menghasut rakyat supaya tidak mengambil vaksin COVID-19 dengan menyebar maklumat palsu bagi memburukkan penggunaannya.

Ketua Polis Perlis Datuk Surina Saad berkata polis sentiasa melakukan pemantauan di media sosial bagi tujuan itu.

Katanya perbuatan menghasut boleh diambil tindakan mengikut Seksyen 505 (b) Kanun Keseksaan kerana mendatangkan khianat awam dengan niat menyebabkan ketakutan kepada orang awam selain boleh diambil tindakan di bawah Akta Komunikasi dan Multimedia 1998 menimbulkan rasa takut terhadap orang awam.

“Apa yang penting adalah vaksin ini selamat digunakan apabila Perdana Menteri Tan Sri Muhyiddin Yassin telah menjadi orang petama menerima suntikan vaksin tersebut,” katanya kepada pemberita selepas menerima 100 bungkusan makanan bagi program Singgah Front Liner anjuran Persatuan Wartawan Perlis (PWP) di Sekatan Jalan Raya (SJR) Ulu Pauh di sini hari ini.

Turut hadir dalam program pertama anjuran PWP yang baru ditubuhkan awal tahun ini ialah Presiden PWP Mohamad Asri Shafii, Exco Teknologi Maklumat dan Komunikasi Rozieana Ahmad serta beberapa sukarelawan.

Rozieana berkata kewujudan PWP tepat pada masanya dalam menyampaikan maklumat yang tepat kepada masyarakat dan mengajak masyarakat lebih menghargai peranan petugas barisan hadapan dalam melindungi orang ramai daripada bahaya wabak COVID-19. – Bernama


Empat letupan di Kyiv angkara dron kamikaze Russia

KYIV, 20 Rabiulawal 1444H, Isnin – Sekurang-kurangnya empat letupan kedengaran di ibu negara Ukrain, ketika pihak berkuasa melaporkan serangan dron kamikaze Russia.

Datuk Bandar Kyiv, Vitaliy Klitschko berkata, empat letupan berasingan berlaku di daerah Shevchenkivsky di ibu negara itu.

Dia turut berkongsi foto serpihan salah satu dron yang menyerang bandar itu pagi tadi.

Sekurang-kurangnya sebuah bangunan di pusat bandar mengalami kerosakan kecil.

Menurut Agensi Anadolu yang merakam detik serangan itu, dron kamikaze kedengaran di sekeliling bangunan, sementara pasukan keselamatan melepaskan tembakan untuk menjatuhkannya.

Tentera Russia melancarkan siri serangan udara baharu ke atas Kyiv minggu lalu, selepas letupan melanda Jambatan Kerch ke Semenanjung Crimea – yang dirampas secara haram oleh Moscow pada 2014.

Perang berterusan Russia ke atas Ukraine akan mencecah lapan bulan pada minggu depan.-  Agensi


PM sedia hadapi usul undi percaya di Parlimen bulan depan

MUAR, 27 Zulhijjah 1442H, Jumaat – Perdana Menteri Tan Sri Muhyiddin Yassin berkata usul undi percaya kepada Perdana Menteri adalah perkara biasa dan beliau tidak takut atau bimbang untuk menghadapinya semasa sidang Parlimen bulan hadapan bagi membuktikan beliau masih memiliki sokongan majoriti Ahli Parlimen.

“Betul, usul undi percaya kepada Perdana Menteri itu biasa dibuat untuk Parlimen tetapi yang harus difikirkan ialah soal situasi dan keadaan semasa.

“Apakah negara boleh hadapi masalah sebegini dengan apa-apa rombakan pertukaran dan suasana politik yang nanti kalut? Saya tidak kata saya ramal begitu…yang mungkin boleh jejas ialah Pelan Pemulihan Negara (PPN) dan langkah-langkah saya sebut awal tadi, vaksinasi dan sebagainya,” katanya kepada pemberita di pejabat pentadbiran penghulu mukim Sungai Raya, di sini hari ini.

Justeru, Muhyiddin berkata beliau menyerahkan sepenuhnya kepada budi bicara dan pertimbangan Ahli Parlimen mengenai perkara yang sewajarnya mereka lakukan.

Beliau berkata demikian ketika diminta mengulas kenyataan Presiden UMNO Datuk Seri Dr Ahmad Zahid Hamidi yang mempersoalkan sokongan majoriti Muhyiddin dan sidang Parlimen yang perlu dibuat September nanti.

Muhyiddin berkata keputusan untuk mengemukakan undi percaya kepada Perdana Menteri di Parlimen telahpun dipersetujui dan diperkenankan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Saya nak nyatakan bahawa saya sudah menghadap Tuanku yang saya dah maklum pada negara beberapa hari lepas bagi membincangkan soal itu dan ia berlangsung dalam suasana baik dan harmoni hampir sejam.

“Kita bincang banyak perkara antaranya isu soal sama ada saya memiliki jumlah bilangan sokongan yang mencukupi. Saya yakin sehingga hari ini (ada majoriti) walaupun ada pengumuman-pengumuman dibuat pihak tertentu yang kononnya tak menyokong saya.

“Mungkin depan macam itu tapi belakang (mereka) mungkin tak tahu. Ini masalah politik sebab tu Seri Paduka Baginda pun berkenan (untuk bawa ke Parlimen). Jadi nak selesaikan perkara itu kita bawa ke Parlimen,” katanya.

Terdahulu, beliau menyampaikan sumbangan bakul makanan dan makanan segar kepada Penghulu Parlimen Pagoh untuk diagihkan kepada masyarakat masing-masing. – Bernama


Lubnan hadkan individu sudah vaksin saja boleh masuk restoran

BEIRUT, 21 Zulhijjah 1442H, Sabtu – Lubnan mengehadkan kemasukan ke restoran, kafe, dan pantai untuk individu yang memiliki sijil vaksin COVID-19 atau mereka yang telah mengambil ujian antibodi, kata Kementerian Pelancongan.

Pekerja yang tidak diberi vaksin di institusi itu akan diminta melakukan ujian reaksi rantai polimerase (PCR) setiap 72 jam, katanya.

Langkah itu dilaksanakan susulan lonjakan jangkitan sekitar 1,104 kes positif pada Khamis lalu berbanding ratusan sehari pada bulan-bulan sebelumnya.

Kes jangkitan di Lubnan memuncak ketika sekatan pergerakan penuh dikuat kuasa pada Januari.

Ini selepas hospital berada dalam kesukaran di tengah-tengah krisis kewangan yang melumpuhkan, dengan ubat-ubatan hampir habis dan kerap kali terputus bekalan elektrik.

Usaha vaksinasi Lubnan lambat dengan hanya sekitar 18 peratus penduduk diberi vaksin sepenuhnya. – Agensi


Dos penggalak mungkin tidak cukup: WHO

GENEVA, 9 Jamadilakhir 1443H, Rabu – Pertubuhan Kesihatan Sedunia (WHO) berkata, bahawa vaksin COVID-19 semasa mungkin perlu dikemas kini untuk perlindungan berterusan terhadap varian baharu, termasuk Omicron.

Kumpulan Penasihat Teknikal WHO mengenai Komposisi Vaksin COVID-19 (TAG-CO-VAC), melibatkan 18 pakar berkata, walaupun vaksin terkini memberikan perlindungan tinggi daripada terkena jangkitan teruk dan kematian disebabkan varian yang dibimbangi (VOC), vaksin bagi mencegah jangkitan dan penularan perlu dibangunkan, kata Xinhua.

Sementara itu, komposisi vaksin COVID-19 semasa mungkin perlu dikemas kini bagi menghalang virus daripada terus berubah.

Pakar telah menggalakkan pengeluar vaksin COVID-19 menyediakan data berhubung prestasi terkini vaksin khususnya terhadap Omicron, sebelum memutuskan perubahan terhadap komposisi vaksin yang mungkin diperlukan.

Pakar turut menekankan kepentingan akses global terhadap vaksin COVID-19 bagi membendung varian Omicron. – Bernama


Kerjasama PH-BN hadapi PRN Selangor diharap dapat diputuskan hujung bulan ini: MB

SHAH ALAM, 18 Jamadilakhir 1444H, Rabu – Bentuk kerjasama antara Pakatan Harapan (PH) dan Barisan Nasional (BN) bagi menghadapi Pilihan Raya Negeri (PRN) Selangor diharap dapat diputuskan selewat-lewatnya hujung bulan ini, kata Menteri Besar Selangor, Datuk Seri Amirudin Shari.

Amirudin yang juga Pengerusi PH Selangor berkata, beliau telah berjumpa secara tidak formal dengan beberapa pihak dalam BN bagi membincangkan  perkara tersebut.

“Dalam minggu ini atau awal minggu depan, saya akan buat pengumuman. Hari ini saya akan membawa ke mesyuarat EXCO dan membuat keputusan tertentu. Ia adalah perbincangan yang sangat positif dan saya berharap ia akan mewakili sentimen dalam kerajaan Persekutuan.

“Harap selewat-lewatnya bulan ini, kita sudah tentukan jenis kerjasama dan selepas itu, pada Februari dan seterusnya kita membuat persiapan untuk pilihan raya negeri,” katanya.

Beliau berkata demikian kepada media selepas menyampaikan Majlis Amanat Tahun Baharu 2023 kepada penjawat awam di negeri itu, di sini hari ini.

Amirudin juga berkata mandat telah diperoleh daripada PKR untuk memulakan perbincangan berkenaan kerjasama tersebut dan ia akan diputuskan dalam kalangan parti gabungan PH.

“Secara asasnya saya tahu tidak ada tentangan, cuma kita kena melihat formulanya. Saya tak jumpa (ahli BN) secara formal, kita jumpa secara tidak rasmi di acara dan majlis dan dinyatakan tarikh dan waktu yang perlu ditetapkan.

“Maksudnya kita kena buat permulaan kepada perbincangan. Itu kena ada kerangka kerja… Jadi kita kena mulakan dengan beberapa kerangka kerja, apa yang perlu dimulakan dan sebagainya,” kata beliau. – Bernama


Kebun haram: Buang sikap ‘double standard’ bertegas saman penceroboh

RAUB, 16 Muharram 1442H, Jumaat – Pertubuhan-Pertubuhan Pembela Islam (PEMBELA) memohon kerajaan negeri Pahang untuk tidak bertolak ansur serta membuka jalan keluar kepada penceroboh yang meneroka tanah secara haram di Raub.

Gesaan itu bagi mengelakkan daripada berlakunya ‘double standard’ kepada golongan berkenaan, memandangkan tindakan tegas pernah diambil terhadap kaum peribumi yang menceroboh.

Naib Pengerusi PEMBELA, Ustaz Masrizi Sat menegaskan, kerajaan negeri seharusnya menyaman pihak terbabit tanpa perlu berunding.

“Ini kita minta kerajaan negeri bertegas. Kalau tidak boleh bertegas kita anggap ‘double standard’ dan memberikan imej yang buruk kerana pihak penceroboh di kalangan bangsa ini diberikan layanan yang istimewa manakala peribumi Melayu Islam diambil tindakan yang tegas. Ini tidak adil,” katanya.

Beliau berkata demikian selepas membuat laporan polis berhubung isu penerokaan tanah secara haram di Raub, Pahang, hari ini.

Dalam laporan berkenaan, Ustaz Masrizi mendakwa, terdapat golongan tertentu termasuk pemimpin politik pembangkang yang terang-terangan menyokong kumpulan penceroboh.

Kesal dengan perkara itu, beliau berkata, ahli politik seharusnya mengambil jalan untuk mengajak penceroboh itu taat kepada undang-undang bukan melanggarnya.

“Kita tidak faham sebenarnya pemimpin daripada parti ini nak mengajak rakyat untuk langgar undang-undang atau mereka ini memang nak lahirkan negara huru-hara dengan cara yang sebegini.

“Sepatutnya mereka mengajak kepada golongan ini taat kepada undang-undang. Ini yang kita dapat lihat sikap hipokrit yang jelas berlaku kepada pemimpin politik yang ‘payung’ atau bersubahat dengan kumpulan ini.

“Ini kita tidak boleh biarkan, rakyat peribumi dan kerajaan wajib hapuskan golongan ini kerana mereka ini jadi pengkhianat mengajak melawan undang-undang,” katanya.

Pada 1 Ogos lalu, kerajaan negeri Pahang mula bertindak tegas dalam menangani kegiatan pengusaha kebun durian di Raub yang diusahakan secara haram di atas tanah kerajaan dan kawasan hutan simpan.

Tindakan itu dilakukan berikutan kerajaan negeri mengalami kerugian kira-kira RM30 juta dalam tempoh 10 tahun akibat kehilangan hasil cukai tanah dari kebun haram dan kawasan hutan simpan.

Antara kawasan kebun durian di Raub yang terbabit ialah Hutan Simpan Gunung Benom, sekitar Sungai Ruan, Sungai Chalit serta Tranum dan Tras.


Laporan serangan pengganas Christchurch takkan didedah selama 30 tahun

NELSON, 13 Rabiulakhir 1442H, Ahad – Bukti yang dikemukakan menteri dan ketua eksekutif sektor awam dalam siasatan serangan keganasan Christchurch tidak akan dikeluarkan kepada umum untuk tempoh selama 30 tahun, kata pihak berkuasa New Zealand.

Langkah itu bagi mengelakkan insiden keganasan – yang didalangi pengganas berkulit putih, Brenton Tarrant – akan menjadi insipirasi sekali gus membantu serangan lain.

Tarrant membunuh 51 jemaah dan mencederakan 40 yang lain dalam serangan di Masjid Al Noor dan Pusat Islam Linwood pada 15 Mac tahun lalu.

Dia dijatuhi hukuman penjara seumur hidup pada Ogos lalu, tanpa sebarang kemungkinan pembebasan bersyarat.

Menteri Hal Ehwal Dalam Negeri New Zealand, Jan Tinetti menerima laporan siasatan Khamis lalu dan akan dikeluarkan secara terbuka pada 8 Disember, setelah dikongsikan dengan keluarga mangsa serta pemimpin parti politik.

“Bukti yang diberikan oleh menteri dan ketua sektor awam kepada Suruhanjaya Siasatan Diraja mengenai serangan pengganas Christchurch akan disekat selama 30 tahun,” katanya.

Pesuruhjaya, Sir William Young dan Jacqui Caine berkata, langkah untuk tidak menerbitkannya adalah demi keselamatan negara.

Katanya, penerbitan bukti yang lengkap dapat memberikan insipirasi dan petunjuk kepada pengganas lain, namun kebimbangan itu berkemungkinan hilang dalam tempoh 30 tahun.

Menurut kerajaan New Zealand, Suruhanjaya Siasatan Diraja berperanan untuk menyiasat apa yang diketahui oleh agensi sektor negeri mengenai kegiatan individu terbabit sebelum serangan, dan langkah-langkah lain yang perlu diambil bagi mencegah serangan pengganas di masa akan datang.-  Agensi


Promosi judi: Apakah pihak berkuasa tak boleh ambil tindakan?

BANGI, 25 Ramadan 1443H, Rabu – Belum reda isu video klip lagu usahawan kosmetik yang mengundang kemarahan ramai pihak, kini hati umat Islam terguris pula dengan tindakan seorang YouTuber muslim yang mempromosikan syarikat judi.

YouTuber itu mencuri tumpuan netizen apabila dia mengatakan bahawa video yang dimuat naik pada 25 April lalu ditaja oleh syarikat M88 yang didakwa sebuah syarikat perjudian.

Kesal dengan perkara itu, Pengerusi PEMBELA, Haji Aminuddin Yahaya berkata, tindakan sedemikian mendatangkan kemarahan umat Islam, lebih-lebih lagi dilakukan dengan bangga ketika bulan Ramadan.

“Rata-rata umat Islam pasti rasa terhina, tersinggung dan marah apatah lagi yang melakukannya ialah selebriti beragama Islam.

“Saya teringat perkara yang hampir serupa berlaku pada tahun yang lalu, di mana beberapa syarikat judi mengeluarkan video raya pada hujung-hujung bulan Ramadan. Sama seperti sekarang.

“Apakah segala persamaan ini hanyalah kebetulan semata-mata? Apakah syarikat-syarikat judi ini memang tidak takut langsung bermain dengan api sebegini?

“Apakah memang pihak berkuasa tidak boleh berbuat apa-apa dengan tegas terhadap mereka?,” soalnya.

Dari satu aspek yang lain pula, Haji Aminuddin berkata, semakin ramai selebriti beragama Islam sendiri sudah hilang pedoman demi populariti dan wang ringgit.

“Sebagai contoh juga, baru ini sudah ada video lagu raya berunsurkan gejala songsang. Tak tahulah tahun depan akan ada lagi juga, sebab saya difahamkan kerajaan kata mereka tidak boleh buat apa,” katanya.

Amat dikesali apabila maruah umat Islam dipijak ‘menggunakan’ muslim sendiri dengan sogokan duniawi.

“Sangatlah malang apa yang berlaku pada umat Islam kita kini di Malaysia.

“Manakala kita lihat pemimpin kita hanyut dengan keenakan pangkat dan jawatan. Lagi selesa apabila mereka rasa boleh menang pilihanraya dengan mudah,

“Lebih parah lagi, ramai asatizah kita sudah lebih gemar jadi jaguh apabila bergaduh sesama sendiri tetapi hanya longlai sahaja apabila berhadapan isu-isu ‘real’ yang menimpa umat sebegini,” katanya.


Tak boleh rentas negeri selagi Ro tinggi

Oleh Athirah Huda Zalhe

BANGI, 24 Syaaban 1442H, Selasa – Kerajaan mungkin boleh mempertimbangkan cadangan rentas negeri bagi sambutan Hari Raya Aidilfitri jika nilai kebolehjangkitan (Ro) COVID-19 berjaya diturunkan di bawah 1.0 di seluruh negara.

Bagaimanapun, aktivitis Ikatan Pengamal Perubatan Muslim Malaysia (i-Medik), Dr Ahmad Muslim Ahmad Roslan berkata, agak sukar untuk keputusan itu dibuat dalam masa terdekat, apatah lagi menjelang Ramadan.

Ini kerana, keadaan nilai Ro keseluruhan Malaysia adalah 1.02 dan hanya lapan buah negeri yang mempunyai kadar jangkitan di bawah 1.0, katanya.

“Ini bermakna kadar jangkitan COVID-19 dalam komuniti dan tempat kerja masih lagi tinggi. Kebanyakan kes negeri-negeri juga masih merah dan kuning.

“Pembukaan rentas daerah sejak 5 Mac lepas telah memperlihatkan peningkatan nilai Ro sejak 19 Mac bermula dengan 0.9 dan terus meningkat ke 1.0 sehingga sekarang,” katanya kepada Ismaweb.net, hari ini.

Kementerian Kesihatan Malaysia (KKM) di Facebook memaklumkan, jangkaan mengikut kes seharian pada 5 April untuk seluruh negara kembali meningkat kepada 1.02.

Ini bermakna, tiga hari berturut-turut tahap berisiko melebihi 1.0.

Walaupun secara umum masyarakat mematuhi prosedur operasi standard (SOP) yang ditetapkan, kesalnya masih ada beberapa golongan yang leka dan melanggar SOP membabitkan perkumpulan ramai.

“Faktor-faktor ini memberi gambaran yang kita masih lagi belum bersedia untuk memberi kebenaran rentas negeri lebih-lebih lagi melibatkan musim perayaan yang akan melibatkan perkumpulan di banyak tempat dan kawalan akan menjadi sangat sukar.

“Sekiranya nilai Ro dapat diturunkan di bawah 1.0 di keseluruhan negeri sebelum 1 Syawal, mungkin cadangan kebenaran rentas negeri boleh dipertimbangkan,” katanya.

Semalam, Menteri Kanan (Keselamatan), Datuk Seri Ismail Sabri Yaakob meminta rakyat bersabar dalam menantikan keputusan kebenaran rentas negeri untuk pulang ke kampung halaman menjelang bulan Ramadan dan Aidilfitri.

“Ini kerana enam negeri iaitu Selangor, Kuala Lumpur, Johor, Pulau Pinang dan Kelantan di bawah Perintah Kawalan Pergerakan Bersyarat (PKPB) tidak banyak berubah daripada segi kadar jangkitan COVID-19.

“Kes jangkitan masih lagi turun naik. Segala keputusan akan ditentukan oleh Kementerian Kesihatan, kalau kementerian itu kata okay, kita akan membenarkannya,” kata Ismail Sabri.


Terus pertahan al-Aqsa, Hamas tak gentar ancaman Israel

GAZA, 6 Syawal 1443H, Sabtu – “Ancaman musuh untuk membunuh pemimpin tidak akan menghalang kami daripada mempertahankan tanah dan kesucian, hak untuk kembali serta pembebasan tawanan.”

Demikian tegas Ketua Biro Politik Pergerakan Perjuangan Islam Palestin (Hamas), Ismail Haniyeh selepas tiga peneroka haram Israel terbunuh dan beberapa lain cedera, dalam serangan tikaman yang dipercayai dilakukan seorang pemuda Palestin di kawasan Elad, dekat Tel Aviv.

Selepas operasi itu – yang juga berlaku beberapa jam selepas serangan ganas oleh tentera rejim Zionis dan peneroka ke Masjid al-Aqsa – Israel menggesa pembunuhan pemimpin Hamas.

Dalam satu kenyataan akhbar, Haniyeh menegaskan bahawa rakyat Palestin tidak akan berdiam diri sementara sasaran kesucian berterusan bersama-sama memandang rendah terhadap rakyat bahkan perasaan negara Arab dan Islam.

“Al-Aqsa adalah garis merah utama, tidak tertakluk kepada sebarang tawar-menawar dan tidak boleh dibahagi dua.

“Ia adalah masjid Islam semata-mata dan hak sejarah yang tidak boleh dipisahkan untuk negara dan rakyat kita. Ini adalah perjanjian, sumpah dan piagam.

“Rakyat kita akan terus menentang sehingga mencapai matlamat penuh kita,” tegasnya – Agensi


Jumlah rakyat Jordan keluar mengundi berkurang kerana bimbang COVID-19

AMMAN, 26 Rabiulawal 1442H, Khamis – Jumlah pemilih yang keluar mengundi dalam pilihan raya umum di Jordan menurun, berikutan diadakan di tengah-tengah pandemik COVID-19.

Dalam proses yang berlangsung pada Selasa itu, pihak berkuasa pilihan raya mengenakan langkah-langkah pencegahan yang ketat bagi mengawal penularan wabak.

Seramai 1,674 calon yang bertanding untuk 130 kerusi Dewan Rakyat, merangkumi 15 kerusi bagi kuota wakil rakyat wanita.

Kebimbangan rakyat terhadap peningkatan kes COVID-19 menyebabkan jumlah pengundi yang menjalankan tanggungjawab menurun, sekali gus mendorong pihak berkuasa melanjutkan tempoh mengundi selama dua jam lagi.

Menurut Suruhanjaya Pilihan Raya Bebas Jordan, jumlah pengundi tidak melebihi 29.9 peratus – turun daripada 36 peratus pada tahun 2016 – walaupun prosedur operasi standard (SOP) yang ketat dikuat kuasakan ketika proses pengundian.

Menurut Ketua Pusat Rased – yang memantau proses pemilihan dan pengiraan undi – Amer Bani berkata, 78 peratus calon yang memenangi kerusi Parlimen iaitu 100 dari 130 adalah ‘muka baharu’.

Katanya, hanya 16 peratus sahaja daripada mereka yang mewakili parti politik.-  Agensi


Malaysia tidak iktiraf sekatan unilateral, tidak menyebelahi mana-mana pihak

PUTRAJAYA, 7 Syawal 1443H, Ahad – Malaysia tidak mengiktiraf sebarang sekatan unilateral terhadap mana-mana negara, melainkan ia diterima pakai oleh Perhimpunan Agung Pertubuhan Bangsa-Bangsa Bersatu (UNGA), kata Menteri Luar, Datuk Seri Saifuddin Abdullah.

“Ini sentiasa menjadi prinsip Malaysia. Jika ada sekatan ia perlu melalui Pertubuhan Bangsa-bangsa Bersatu (PBB), dan jika resolusi itu diluluskan, maka sebagai anggota PBB kita perlu menghormati dan mematuhinya,” katanya kepada media dalam temu bual khas di pejabatnya di sini pada Sabtu.

Menteri itu mengulas mengenai sekatan antarabangsa yang dikenakan oleh Barat dan sekutunya ke atas Russia berikutan operasi ketenteraannya ke atas Ukraine.

Mengenai konflik Russia-Ukraine, Saifuddin berkata, Malaysia mengekalkan pendirian tidak berpihak tetapi pada masa sama tidak pernah bersetuju dengan sebarang pencerobohan oleh mana-mana negara yang mengancam kedaulatan negara lain.

“Kami terus menggalakkan kedua-dua pihak bertelagah untuk menamatkan konflik ini. Kami tahu terdapat individu yang berusaha menjalin kerjasama dengan kedua-dua pihak untuk menamatkan konflik ini. Kami tidak terlibat setakat itu, tetapi kami berhubung dengan pihak yang mengusahakannya,” katanya.

Mengulas lanjut mengenai kesan sekatan ekonomi terhadap rakyat Malaysia khasnya pelajar yang mengikuti pengajian di Russia, Saifuddin berkata buat masa ini, kebajikan dan keselamatan mereka terjaga.

Buat masa ini, rakyat Malaysia di Russia masih boleh membuat transaksi kewangan melalui perkhidmatan Union Pay.

Bagaimanapun, bank Russia yang menjalankan khidmat Union Pay adalah terhad kepada tiga bank sahaja setakat ini.

Tambahnya Kementerian Luar memantau rapi situasi ini dan ia sentiasa mendapat maklum balas mengenai perkembangan terkini kesan terhadap konflik Russia-Ukraine daripada pihak Kementerian Perdagangan Antarabangsa dan Industri.

Setakat ini, terdapat 816 rakyat Malaysia berada di Russia. Mereka terdiri daripada 779 pelajar dan 37 ekspatriat.

Menurut anggaran PBB, sekurang-kurangnya 3,309 orang awam telah terbunuh manakala hampir 3,500 lagi cedera sejak Russia memulakan operasi ketenteraan terhadap Ukraine pada 24 Februari.

Lebih 5.7 juta rakyatnya dilaporkan telah melarikan diri ke negara lain, dan kira-kira 7.7 juta orang hilang tempat tinggal. – Bernama


Siapa lebih layak tafsir rasuah selain SPRM?: Tun M

BANGI, 18 Muharram 1445H, Sabtu – Tun Dr Mahathir Mohamad mempersoalkan tawaran insentif yang diumumkan kerajaan menjelang Pilihan Raya Negeri (PRN), apabila pemberian itu didakwa bukan perbuatan rasuah.

Persoalan itu ditimbulkan beliau susulan peruntukan yang pernah diumumkan Perdana Menteri, Datuk Seri Anwar Ibrahim dan Timbalan Perdana Menteri, Datuk Seri Ahmad Zahid Hamidi sebelum ini.

“PMX berkali-kali sebut bahawa kerajaannya akan hapus rasuah. Dalam Pilihan Raya Negeri ini duit kerajaan diberi oleh PMX dan TPM dengan kenyataan bahawa penerima hendaklah sokong parti kerajaan.

“Jikalau ini bukan rasuah, saya tidak tahu apa dianya rasuah. Tetapi MACC (Suruhanjaya Pencegahan Rasuah Malaysia) berkata perbuatan ini bukan rasuah,” katanya dalam hantaran di Facebook, hari ini.

Atas sebab itu, Dr Mahathir mempersoalkan siapa yang lebih layak mentafsir sesuatu perlakuan mempunyai unsur rasuah atau tidak selain SPRM.

“Okaylah. Ini bukan rasuah,” katanya.

Sebelum ini, Ahmad Zahid yang juga Presiden UMNO meluluskan RM250,000 kepada Majlis Belia Terengganu, selain RM200,000 bagi kelab bermotosikal di negeri itu.

Beliau turut mengumumkan pemberian geran membabitkan RM100,000 kepada Persatuan Belia Gabungan Lembaga Kemajuan Terengganu Tengah (Ketengah).

Ahmad Zahid turut dilaporkan berkata, jumlah itu mungkin bertambah bergantung kepada prestasi golongan anak muda pada PRN, 12 Ogos ini.

Bagaimanapun, Ketua Pesuruhjaya SPRM, Tan Sri Azam Baki menyifatkan tindakan pemberian geran bernilai RM350,000 oleh kerajaan kepada belia Terengganu adalah tidak menyalahi undang-undang atau berunsur rasuah.

Beliau berkata, sebagai kerajaan yang memerintah, ia berhak memberi inisiatif yang difikirkan wajar kepada rakyat.

Beliau mendakwa jika peruntukan itu diluluskan kerajaan Persekutuan, maka ‘tiada unsur rasuah.’


31 lemas dalam kemalangan babit bas di Kenya

ABUJA, 1 Jamadilawal 1443H, Isnin – Sekurang-kurangnya 31 orang lemas pada hujung minggu apabila sebuah bas dalam perjalanan ke majlis perkahwinan dihanyutkan air sungai yang deras, ketika cuba menyeberang sungai yang dilimpahi air.

Gabenor Daerah Kitui, Charity Ngilu berkata, pemandu bas berkenaan cuba meredah Sungai Enziu yang mengalir deras, kira-kira 200 kilometer (125 batu) timur ibu negara Nairobi, apabila kenderaan itu terbalik dan tenggelam, lapor Agensi Anadolu memetik laporan media tempatan.

Ngilu mengatakan 31 mayat sudah ditemui setakat ini ketika usaha menyelamat.

Dua belas orang berjaya menyelamatkan diri daripada lemas, termasuk empat kanak-kanak, katanya.

“Ia benar-benar menyedihkan. Kita kehilangan banyak nyawa.”

Ngilu berkata, usaha mencari dan menyelamat diteruskan di wilayah itu tetapi menjangkakan jumlah kematian mungkin bertambah. – Bernama


KPM disaran tambah baik kurikulum pendidikan agama, moral: Mufti

GEORGE TOWN, 9 Jamadilawal 1443H, Selasa – Kejadian buli yang berlaku dalam kalangan pelajar membuktikan kurikulum pendidikan agama dan moral yang diterapkan di sekolah mungkin kurang berkesan dalam membentuk sahsiah pelajar.

Pandangan berkenaan disuarakan Mufti Pulau Pinang, Datuk Seri Dr Wan Salim Wan Mohd. Noor berikutan kes buli membabitkan pelajar semakin berleluasa.

“Tidak syak lagi ini berkait rapat dengan ketandusan nilai akhlak dan kepincangan adab kesopanan dalam kalangan sebahagian pelajar.

“Penyelesaian segera perlu dilakukan oleh pihak berwajib terutama Kementerian Pendidikan.

“Gejala ini menunjukkan hakikat bahawa kurikulum pendidikan agama dan moral yang digunakan di sekolah-sekolah kebangsaan selama ini gagal atau kurang berkesan dalam pembentukan sahsiah para pelajar,” katanya dalam satu kenyataan, hari ini.

Beliau tidak menolak kemungkinan ibu bapa patut dipertanggungjawabkan kerana menyerahkan pendidikan moral anak-anak sepenuhnya kepada sekolah.

Bagaimanapun, beliau menegaskan adalah tidak wajar menuding jari kepada mana-mana pihak dalam isu buli kerana tanggungjawab dalam pendidikan moral atau akhlak perlu dipikul bersama oleh ibu bapa, sekolah, masyarakat dan termasuk juga pihak media.

Sebelum ini, tular video mengenai kejadian buli membabitkan pelajar di Maktab Rendah Sains Mara (MRSM) di Perak.

Terbaharu, Jawatankuasa Disiplin Maktab (JDM) menamatkan pengajian 10 pelajar Maktab Rendah Sains Mara, MRSM yang dikenal pasti terlibat dalam kes buli berkenaan.

Ketua Pengarah Mara, Datuk Azhar Abdul Manaf berkata, mesyuarat JDM telah mengkaji kes tersebut dengan teliti dan mengambil keputusan menamatkan pengajian pelajar terbabit berkuat kuasa serta merta.

Keputusan penamatan pengajian itu dibuat berdasarkan garis panduan yang telah dinyatakan dalam Panduan Pengurusan Disiplin Pelajar MRSM.


Aktivis Uyghur kecam propaganda delegasi ke Xinjiang

BEIJING, 19 Jamadilakhir 1444H, Khamis – Aktivis Uyghur menyifatkan lawatan delegasi ulama Islam ke wilayah Xinjiang sebagai ‘propaganda’ yang berkhidmat untuk China ketika republik itu terus menafikan dakwaan memenjarakan ribuan muslim Uyghur.

Seramai 30 ulama Islam dari 14 negara majoriti Islam, termasuk ulama prokerajaan dari Bahrain, Mesir, Arab Saudi, Tunisia dan Emiriah Arab Bersatu (UAE), melawat wilayah Xinjiang sebagai sebahagian daripada delegasi yang dianjurkan oleh Majlis Komuniti Muslim Sedunia (WMCC).

Gambar yang disiarkan oleh media negara China menunjukkan delegasi WMCC – yang diketuai oleh ahli akademik Emiriah, Ali Rashid al-Nuaimi, melawat pelbagai tapak sebagai sebahagian daripada lawatan berbilang bandar mereka di wilayah Xinjiang.

Ditubuhkan di UAE, WMCC berkata, matlamatnya untuk menyokong orang Islam di negara majoriti bukan Islam dan melindungi mereka secara intelek, rohani dan daripada diskriminasi kaum atau pembersihan etnik.

Dalam kenyataan akhbar oleh WMCC, Ali Rashid – yang memperjuangkan normalisasi antara Israel dan dunia Arab – mengulangi dakwaan China bahawa tindakan kerasnya terhadap Uyghur adalah sebahagian daripada polisi untuk memerangi keganasan di wilayah Xinjiang.

Bagaimanapun, Presiden Kongres Uyghur Sedunia, Dolkun Isa membidas dakwaan beliau dan berkata, China sering menggunakan alasan memerangi keganasan untuk mewajarkan jenayah ‘bentuk tingkah laku agama harian dan undang-undang, seperti menyimpan janggut atau memakai hijab dan memiliki al-Quran.’

“Adalah keterlaluan WMCC mengambil bahagian dalam lawatan propaganda ini dan kini bergema naratif Kerajaan China.

“Ini adalah satu peluang yang sia-sia untuk bertanya soalan sebenar mengenai keadaan sebenar rakyat Uyghur dan secara terbuka mengutuk pembunuhan beramai-ramai semasa, dan menunjukkan bahawa sebagai ‘wakil’ masyarakat Islam global, mereka benar-benar mengambil berat mengenai umat Islam Uyghur,” kata Isa kepada Middle East Eye.

Katanya lagi, ulama tertentu, terutamanya dari negara-negara yang pernah mengalami pembunuhan beramai-ramai terhadap umat Islam, seperti Bosnia gagal belajar daripada pengalaman lalu dan membela mangsa jenayah kekejaman di tempat lain.

Kerajaan China didakwa menahan lebih sejuta etnik Uyghur dan minoriti Islam lain di wilayah timur Xinjiang dan menjadikan masyarakat itu sebagai subjek penderaaan bahkan beberapa pihak telah melabelkan sebagai pembunuhan beramai-ramai.

China bagaimanapun menyangkal semua dakwaan penderaan. – Agensi


Menteri prestasi teruk, jadi beban kerajaan perlu ditukar

BANGI, 1 Zulhijjah 1442H, Ahad – Sudah tiba masanya pencapaian, prestasi dan kemampuan para menteri dalam kerajaan dikaji, untuk membenarkan satu rombakan Kabinet dilaksanakan.

Ketua Penerangan Parti Barisan Jemaah Islamiah Se-Malaysia (BERJASA) Negeri Selangor, Yudi Kurniawan Budi berkata, rakyat melihat dan menilai prestasi sebahagian menteri dalam Kabinet dalam menangani pandemik ini amat teruk dan mendukacitakan.

Beliau berkata, saban hari rakyat diperlihatkan dengan peningkatan angka-angka jangkitan termasuk korban yang tidak pernah susut.

“Rakyat bimbang dengan melihat situasi sekarang, jumlah kes jangkitan harian jauh terlalu tinggi berbanding nilai ambang PPN iaitu kurang daripada 4,000 kes sehari.

“Kapasiti hospital yang makin penuh dengan beberapa negeri menunjukkan peningkatan kes harian baharu melebihi kapasiti maksimum hospital di negeri tersebut, Wilayah Persekutuan Kuala Lumpur, Selangor, Negeri Sembilan dan Wilayah Persekutuan Labuan.

“Mengambil contoh kes di Selangor, negeri ini telah mencatatkan sebanyak 42.02 peratus daripada 47,811 kes bagi tempoh minggu pertama Julai berbanding hanya 38.33 peratus daripada 40,973 kes bagi tempoh 24 Jun hingga 30 Jun.

“Seorang doktor pakar dari Universiti Malaya berkata semalam bahawa jumlah individu positif COVID-19 mungkin lebih tinggi daripada yang dilaporkan dan mungkin boleh mencecah sehingga 30,000 orang,” katanya dalam satu kenyataan, hari ini.

Justeru, beliau menegaskan, sebelum segalanya terlambat, Perdana Menteri mesti meneliti atau sekurangnya membuat perbincangan dengan parti komponen Perikatan Nasional untuk menilai semula kedudukan menteri-menteri kerajaan.

“Menteri yang bermasalah, mendatangkan masalah dan membebankan kerajaan dan rakyat mesti digugurkan, dipindah atau ditukar,” katanya.

Yudi berkata, Perdana Menteri perlua meneliti dan merombak kementerian tertentu yang bukan sahaja berprestasi teruk tetapi turut memberikan imej buruk kepada kerajaan dan sistem kesihatan negara.

“Menteri yang tidak mampu menangani pandemik, tidak dapat membendung peningkatan kes dan tidak dapat menyeimbangkan keperluan ekonomi dan kesihatan rakyat perlu ditukar,” katanya.


COVID-19: 8 banduan maut dalam kemuncak protes di penjara Sri Lanka

COLOMBO, 15 Rabiulakhir 1442H, Selasa – Sekurang-kurangnya lapan banduan terbunuh dan lebih 50 cedera dalam rusuhan yang memuncak berkait pandemik di sebuah penjara yang sesak di Sri Lanka, kata para pegawai, semalam.

Rusuhan telah meningkat di beberapa penjara di Sri Lanka dengan tahanan melakukan protes terhadap polis dalam beberapa minggu terakhir selepas mereka menuntut ujian saringan COVID-19 ditingkatkan dan fasiliti pengasingan baru diwujudkan untuk tahanan yang dijangkiti.

Reuters melaporkan, rusuhan terbaharu di penjara Mahara, kira-kira 15 kilometer di utara ibu kota Colombo itu bermula pada hari Ahad (29 November) ketika beberapa tahanan memprotes tindakan memindahkan banduan yang dijangkiti virus COVID-19 dari penjara lain ke kampus penjara yang sama.

Ratusan polis tambahan dikerahkan untuk membantu pengawal dan memperkuat keselamatan di semua penjara. Dua pegawai dilaporkan cedera parah.

Sri Lanka telah menyaksikan peningkatan penyakit ini sejak bulan lalu dan penjara yang terlalu padat di seluruh negara telah melaporkan ribuan jangkitan baru.

Penjara di Sri Lanka sangat padat dengan lebih daripada 26,000 tahanan dikumpulkan di kemudahan yang sepatutnya menempatkan hanya seramai 10,000 orang.

Peguam pihak Jawatankuasa untuk Melindungi Hak Banduan, Senaka Perera mengatakan para tahanan berasa kecewa kerana permohonan mereka untuk dilakukan ujian coronavirus dan pemisahan tahanan yang dijangkiti telah diabaikan oleh pegawai polis selama lebih dari sebulan. – Agensi


Tiada dana raya, bantuan diberi kepada terjejas COVID-19

MARANG, 25 Ramadan 1442H, Jumaat – Pengagihan Dana Raya di Terengganu tidak lagi diteruskan sebaliknya ditukar dengan pemberian keperluan asas kepada golongan yang terjejas akibat pandemik COVID-19.

Menteri Besar Datuk Seri Dr Ahmad Samsuri Mokhtar berkata sesetengah penerima akan mendapat wang tunai sebanyak RM100 namun ia bergantung kepada beban yang ditanggung mereka.

“Kita sasarkan sekitar 1,000 orang di setiap Dewan Undangan Negeri (DUN). Sekarang ini masih dalam proses untuk mengenal pasti mereka yang terjejas akibat wabak ini.

“Kalau ikutkan ramai hendak wang tunai tetapi apa yang penting ialah keperluan asas yang mendesak…duit sekejap sahaja habis. Yang penting rakyat perlu teruskan kehidupan,” katanya kepada pemberita selepas majlis penyerahan tablet kepada 50 pelajar yang menetap di sekitar Rhu Rendang di sini hari ini.

Pada 2018, kerajaan negeri meneruskan inisiatif Dana Raya yang diperkenal Barisan Nasional (BN) iaitu pemberian wang tunai antara RM300 hingga RM400 kepada setiap penerima namun setahun selepas itu menukar kaedah pemberian kepada kumpulan yang benar-benar layak sahaja.

Selain itu, beliau berkata kira-kira 13,600 penjawat awam di negeri ini menerima bonus sebanyak RM500 bermula semalam bersempena Aidilfitri.

Dalam perkembangan lain, Ahmad Samsuri berkata pelaksanaan Perintah Kawalan Pergerakan (PKP) di 14 mukim di Besut hingga 20 Mei terpaksa dilakukan meskipun mengecewakan ramai pihak.

Beliau tidak menafikan penularan jangkitan ke Besut mempunyai kaitan dengan kes di Kelantan dan wujudnya banyak lorong tikus yang menyebabkan berlakunya pergerakan rentas negeri melalui Besut sehingga sukar dikawal.

“Kerajaan negeri berasa tiada jalan lain yang lebih selamat daripada menular ke daerah lain dan menjadi lebih parah. Kita terpaksa ambil pendekatan yang tidak menggembirakan ramai orang meskipun ‘hendak raya’…tetapi kita terpaksa.

“Keputusan itu telah dibuat secara bersama dengan pelbagai agensi terlibat termasuk kerajaan Persekutuan,” katanya. – Bernama


GPS kekal sokong Muhyiddin

KUCHING, 28 Zulhijjah 1442H, Sabtu – Ahli Parlimen daripada Gabungan Parti Sarawak (GPS) sekali lagi mengulangi pendirian menyokong kerajaan Perikatan Nasional pimpinan Perdana Menteri Tan Sri Muhyiddin Yassin.

Setiausaha Agungnya Datuk Seri Alexander Nanta Linggi berkata keputusan itu dibuat susulan perjumpaan Pengerusi GPS Datuk Patinggi Abang Johari Tun Openg bersama dengan Ahli-Ahli Parlimen GPS hari ini.

Beliau berkata GPS juga menjunjung titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah agar pentadbiran kerajaan hari ini diteruskan sehinggalah keabsahannya ditentukan pada sidang Parlimen bulan depan.

“GPS menyifatkan keputusan Perdana Menteri untuk mengusulkan undi percaya terhadap dirinya pada sidang Parlimen bulan depan sebagai satu tindakan berani dan bijak serta pendekatan terbaik berlandaskan perlembagaan.

“GPS menyifatkan tindakan mengheret rakyat dalam krisis politik dan cubaan menumbangkan kerajaan dalam keadaan rakyat dan negara sedang berdepan ancaman pandemik COVID-19 hanya akan menimbulkan kegelisahan dalam kalangan rakyat,” menurutnya dalam kenyataan hari ini.

Nanta berkata keutamaan GPS ketika ini adalah rakyat dan menangani masalah pandemik, mempercepat proses vaksinasi serta memulihkan ekonomi negeri dan negara.

“GPS berharap semua pihak menghentikan dahulu politiking dan semua Ahli Parlimen boleh menentukan pendirian masing-masing sama ada mahu menyokong atau tidak usul percaya kepada Perdana Menteri di Dewan Rakyat bulan depan,” katanya. – Bernama


COVID-19: Malaysia dijangka peroleh vaksin pada 2021

PUTRAJAYA, 7 Rabiulawal 1442H, Sabtu – Malaysia dijangka mula memperoleh bekalan vaksin COVID-19 pada suku pertama tahun depan.

Menurut Kementerian Sains, Teknologi dan Inovasi (MOSTI) dan Kementerian Kesihatan Malaysia (KKM) dalam kenyataan bersama hari ini, keutamaan akan diberikan kepada petugas barisan hadapan meliputi sektor kesihatan dan keselamatan seperti doktor, jururawat, polis serta petugas penjara dan imigresen.

“Setakat ini, KKM telah berhubung dengan lapan calon vaksin yang kini berada di peringkat ujian klinikal fasa tiga,” menurut kenyataan dikeluarkan susulan mesyuarat pertama Jawatankuasa Khas Jaminan Akses Vaksin COVID-19 (JKJAV) semalam.

MOSTI dan KKM berkata kerajaan juga sedang memuktamadkan rundingan dengan COVAX, satu inisiatif antarabangsa dipimpin Pertubuhan Kesihatan Sedunia (WHO) dan rakan-rakannya untuk memastikan akses vaksin COVID-19, yang mempunyai sembilan calon vaksin COVID-19 di bawah Global Alliance for Vaccine and Immunisation (GAVI).

“Kerajaan akan menyediakan peruntukan kewangan bagi tujuan pembelian vaksin melalui Tabung COVID-19 Kementerian Kewangan,” menurut kenyataan itu.

Menurut kenyataan berkenaan, mesyuarat JKJAV yang dipengerusikan secara bersama Menteri Kesihatan Datuk Seri Dr Adham Baba dan Menteri Sains, Teknologi dan Inovasi Khairy Jamaluddin turut bersetuju membentuk empat jawatankuasa kecil merentasi pelbagai kementerian dan agensi mengikut tugas tertentu.

Jawatankuasa tersebut adalah Polisi Vaksinasi Kebangsaan dan Pemilihan Calon Vaksin Yang Sesuai; Pendaftaran, Logistik dan Pembangunan Vaksin; Kewangan dan Perolehan; dan Komunikasi.

“Kerajaan komited untuk mendapatkan keputusan segera bagi perolehan vaksin COVID-19 bagi memastikan negara tidak ketinggalan dalam mendapatkan bekalan vaksin yang diluluskan dan terbukti selamat kelak,” katanya.

JKJAV ditubuhkan bagi memastikan bekalan vaksin COVID-19 diperoleh segera dengan MOSTI dan KKM bertindak sebagai jawatankuasa induk dalam merancang, melaksana dan memantau keseluruhan strategi untuk pembekalan vaksin COVID-19 sehingga pelaksanaan program imunisasi dijalankan. – Bernama


Malaysia rujuk ulama dunia tentang fatwa ambil vaksin

KUALA LUMPUR, 14 Rejab 1442H, Jumaat – Malaysia telah mendapatkan pandangan dan penjelasan daripada ulama terkemuka dunia tentang hukum pengambilan vaksin COVID-19, kata Menteri di Jabatan Perdana Menteri (Hal Ehwal Agama) Senator Datuk Seri Dr Zulkifli Mohamad Al-Bakri.

Katanya beliau telah menghantar surat kepada beberapa ulama terkemuka bagi memohon penjelasan tentang isu berkaitan vaksin, antaranya Imam Besar Al-Azhar Sheikh Ahmed el-Tayeb, Mufti Mesir Shawki Allam dan Pengerusi Majlis Fatwa Kerajaan Emiriah Arab Bersatu Syeikh Abdullah Ben Bayyah.

“Rata-rata mereka berfatwa bersandarkan kepada rujukan pakar (bidang kesihatan) bagi memastikan vaksin ini (vaksin COVID-19) selamat dan halal digunakan.

“Antara syarat fatwa juga ialah merujuk kepada ahli ikhtisas (bidang khusus),” katanya dalam Forum Perdana Ehwal Islam bertajuk ‘Vaksin: Cegah Sebelum Kalah’ yang disiarkan secara langsung di TV 1.

Forum itu menampilkan sembilan ahli panel yang terdiri daripada mufti, pensyarah universiti, pendakwah dan pakar perubatan.

Sementara itu, Pensyarah Kanan Universiti Kebangsaan Malaysia Prof Madya Datuk Dr Mohd Izhar Ariff Mohd Kashim berkata terdapat tiga aspek penting bagi menentukan hukum halal dan haram sesuatu perkara, antaranya merujuk kepada pakar bagi bidang berkaitan sekiranya tidak terdapat dalil atau bukti dalam al-Quran dan hadis.

“Selain itu, hukum halal dan haram vaksin ini juga dikaji sama ada mempunyai sumber daripada haiwan yang tidak disembelih atau ada mengandungi bahan-bahan yang boleh mendatangkan mudarat.

“Sehubungan itu, kajian dan ahli kepakaran bidang kesihatan iaitu Kementerian Kesihatan Malaysia (KKM) telah menafikan perkara-perkara yang memudaratkan ini,” katanya.

Mufti Perlis Datuk Dr Mohd Asri Zainul Abidin pula berkata Nabi Muhammad SAW turut merujuk pakar perubatan pada zaman itu jika ada para sahabat yang sakit.

“Nabi Muhammad SAW akan merujuk pakar perubatan Al-Harith ibn Kaladah walaupun beliau bukan seorang Muslim,” katanya.


Kes kebun haram: Kenapa ‘double standard’? Maruah Melayu sedang dipijak

KUANTAN, 23 Rabiulakhir 1442H, Rabu – Seolah-olah wujud ‘double standard’ dalam kes pencerobohan tanah milik kerajaan membabitkan pekebun haram di Raub, Pahang.

Walaupun sekitar 4,400 hektar tanah diceroboh bagi tujuan penanaman durian Musang King, namun sehingga kini masih tiada tindakan dikenakan ke atas pekebun haram berkenaan.

Sedangkan, kes seorang veteran tentera di Taiping yang menceroboh tanah ‘sekangkang kera’ sudah pun dijatuhkan hukuman penjara dua tahun dan denda RM50,000.

Tetapi, kenapa dalam kes membabitkan pekebun di Raub ada ‘double standard?, soal Pemuda Ikatan Muslimin Malaysia (ISMA).

Persoalan itu ditimbulkan susulan terkejut dan kecewa dengan penangguhan keputusan permohonan pendengaran kes semakan kehakiman yang difailkan 111 pekebun haram durian Raub hari ini.

“Perkembangan ini agak mengejutkan dan mengecewakan apabila pihak defendan mengemukakan afidavit baru, sedangkan semua penghujahan telah selesai dan ditutup pada perbicaraan terdahulu.

“Kenapa ada ‘double standard’? Sedangkan veteran tentera ialah perwira yang telah menyerahkan jiwa raga mempertahankan negara dari anasir luar.

“Kini, ada anasir dalam negara sedang menjarah tanah kita,” katanya dalam kenyataan, hari ini.

Terdahulu, Mahkamah Tinggi Kuantan menangguhkan keputusan permohonan pendengaran kes semakan kehakiman yang difailkan pekebun haram durian Raub bagi mengetepikan notis pengosongan tanah yang dikeluarkan kerajaan Pahang terhadap mereka pada 23 Disember ini.

Penangguhan diputuskan oleh Hakim Datuk Zainal Azman Ab Aziz bagi memberi laluan kepada kedua-dua pihak responden yang diwakili Peguam Kanan Persekutuan, Noor Fadzila Ishak dan plaintif yang diwakili peguam, Siew Choon Jern dan Brendan Siva.

Keputusan itu bagi menyelesaikan pengurusan kes bersabit afidavit baharu yang dikemukakan plaintif pada minggu lepas.

Kecewa dengan penangguhan itu, Pemuda ISMA menggesa orang Melayu dan Bumiputera supaya bangkit mempertahankan isu ini.

“Maruah kita sedang dibuli dan dipijak-pijak,” katanya.


‘Lightyear’ penambah suram zaman emas anak-anak kita

SYARIKAT Disney pada suatu masa dahulu terkenal dengan konsep rancangan mesra keluarga. Setelah berpuluh-puluh tahun membina legasi dan mendapat kepercayaan ibu bapa, akhirnya mereka mula menyampaikan ‘mesej’ dengan cara halus.

Pada tahun 2017, negara digemparkan insiden adegan homoseksualiti dalam filem animasi Beauty and The Beast keluaran Walt Disney.

Mutakhir ini pula mereka tanpa segan-silu mula mencabar kuasa Allah dan fitrah manusia dengan berikrar untuk menjadikan 50% karakter dalam filem-filem keluaran syarikat mereka mempunyai kecenderungan seksual yang sama.

Mereka akhirnya mengotakan janji apabila indoktrinasi ‘eligibiliti’ ke atas anak-anak berlaku sekali lagi dengan penerbitan kartun animasi, ‘Lightyear’ keluaran syarikat animasi gergasi itu.

Saya sendiri sangat terkilan kerana filem animasi Lightyear keluaran Pixar dan Disney merupakan lanjutan daripada filem Toy Story yang menjadi kegemaran ramai kanak-kanak seluruh dunia dan pernah mewarnai zaman kanak-kanak saya.

Malah, saya pernah menonton dan mengikuti perkembangan filem Toy Story bersama anak-anak sehingga sekuel keempat. Bagi saya semangat setia kawan watak utama iaitu Woody, patung kayu koboi dan Buzz Lightyear serta rakan-rakan banyak mengajar nilai positif sehingga saya sendiri ternanti-nanti sekuel seterusnya.

Malangnya, unsur homoseksualiti telah digambarkan dalam filem ‘Lightyear’ melalui karakter salah seorang space ranger bernama Alisha yang membina keluarganya bersama seorang perempuan, iaitu pasangan sejenis. Lebih kontroversi apabila keduanya berciuman dalam satu babak hingga membuatkan saya sebagai ibu rasa sangat terpukul dan hampa. Inilah bentuk penjajahan baharu yang sangat merunsingkan.

Betapa jahatnya agenda halus yang direncana musuh sehingga mereka sudah tiba ke satu peringkat rancangan kegemaran anak-anak kita dirampas demi membawa agenda ‘elgibiti’ ini jauh ke dalam hati nurani anak-anak kita.

Bayangkan, jika situasi ini dipandang enteng. Tidak mustahil anak perempuan kita punya rakan perempuan yang dianggap ‘teman tapi mesra’ hingga hubungan cinta sejantina mula dinormalisasikan. Maka tugas untuk menyelesaikan kebejatan ini menjadi lebih sukar dan mencabar. Allahuakbar.

Sebagai ibu bapa kita jangan tunduk kepada makar jahat mereka. Ibu bapa perlu memainkan peranan dalam mentarbiyah anak-anak sejak mereka kecil dan mencorakkan mereka sehingga lahir jati diri ampuh yang tidak tersirna dengan apa bentuk agenda jahat musuh Islam.

Nabi Muhammad ﷺ mengajarkan kita dengan bersabda;
كُلُّ إِنْسَانٍ تَلِدُهُ أُمُّهُ عَلَى الْفِطْرَةِ، فَأَبَوَاهُ يُهَوِّدَانِهِ أَوْ يُنَصِّرَانِهِ أَوْ يُمَجِّسَانِهِ

“Setiap manusia dilahirkan ibunya di atas fitrah. Kedua orang tuanya yang menjadikannya Yahudi, Nasrani, atau Majusi.” (Hadis Riwayat Muslim)

Kita yakin antara kaedah yang terbaik untuk merawat akar permasalahan ini bermula di rumah. Ibu bapa boleh hidupkan usrah keluarga untuk menyemai benih-benih Islam dalam jiwa anak-anak. Momen bersama keluarga ini boleh kita cipta ketika makan bersama, musafir dalam kereta atau selesai solat berjemaah. Pengisian yang singkat tetapi sarat dengan nasihat, tazkirah pendek, perkongsian hadis hatta teguran untuk ahli rumah pastinya akan membekas di hati anak-anak.

Selain itu, ibu bapa juga boleh menggalakkan anak-anak mengikuti program luar sekolah yang boleh membangunkan jati diri dan membina lingkungan rakan-rakan yang soleh seperti program dwi mingguan yang dianjurkan Kelab Anak-Anak Hebat (NAZIM). Penglibatan anak-anak dalam program seperti in akan memberi nilai tambah kepada pembinaan jati diri anak-anak agar menjadi benteng pertahanan terakhir mereka berhadapan cabaran dunia luar seperti ‘elgibiti’.

Sebagai ibu bapa, kita juga perlu tegas dengan nilai-nilai kekeluargaan yang sudah kita bina. Jangan sesekali berkompromi dengan ideologi ‘elgibiti’ yang dipaksakan ke atas anak-anak kita melalui kartun dan animasi.

Dalam erti kata lain, hentikan segala bentuk sokongan terhadap filem luar yang sentiasa menyelitkan agenda halus musuh Islam dengan cara memboikot filem dan animasi seperti ini daripada tontonan anak-anak.

Kita juga sepatutnya sudah mula beralih mencari alternatif animasi yang lebih bersifat ketimuran dan nusantara dengan memberi memberi sokongan kepada animasi tempatan seperti Ejen Ali dan Omar & Hana serta banyak lagi.

Semoga Allah bantu ibu bapa sekalian untuk sentiasa berpegang teguh dengan al-Quran dan as-sunnah terutama dalam mendidik anak-anak pada zaman yang penuh dengan mehnah dan tribulasi ini supaya lahir anak-anak yang mampu membezakan perkara haq dan batil.

Cikgu Marini Binti Hassim
Ketua Biro Keluarga & Masyarakat ISMA Bangi


Wakil rakyat Sabah digesa agresif tingkat pendaftaran vaksin

KOTA KINABALU, 11 Zulkaedah 1442H, Selasa – Semua wakil rakyat di Sabah digesa memainkan peranan lebih agresif bagi mempercepat serta meningkatkan proses pendaftaran vaksinasi COVID-19 dalam kalangan rakyat di kawasan masing-masing, kata Ketua Menteri Datuk Hajiji Noor.

Hajiji dalam kenyataan hari ini berkata langkah itu perlu bagi memastikan lebih ramai rakyat Sabah mendaftar sebagai penerima vaksin sebagai usaha mencapai sasaran ditetapkan dalam Program Imunisasi COVID-19 Kebangsaan.

Setakat ini sebanyak 29.2 peratus atau 804,851 individu telah mendaftar untuk menerima vaksin dengan 12,349 daripadanya adalah pendaftaran direkodkan semalam.

“Selain Pemimpin Pembangunan Masyarakat, saya juga menggesa semua wakil rakyat untuk terus menangani dan berusaha mempercepat proses pendaftaran vaksin di kawasan masing-masing. Badan Bukan Kerajaan di Sabah juga perlu meluangkan masa dan usaha membantu dalam proses ini.

Semua pihak harus bersatu memerangi penularan COVID-19 dan paling penting (semua rakyat) mendapat vaksin secepat mungkin…kita harap akan capai sasaran 30,000 orang diberi vaksin setiap hari mulai Julai sekali gus melebihi jumlah harian dicatat sekarang ini iaitu 13,000 orang,” katanya.

Hajiji berkata pendaftaran secara manual di Sabah juga perlu dipertingkatkan terutama di kawasan tidak mempunyai jaringan internet efisien bagi membantu kelancaran program khidmat masyarakat bergerak vaksinasi COVID-19.

Beliau berkata jumlah individu menerima suntikan vaksin dos pertama di bawah fasa pertama dan kedua program imunisasi di Sabah semakin menunjukkan peningkatan dengan seramai 333,983 orang setakat ini termasuk anggota Angkatan Tentera Malaysia. – Bernama


Bas bawa pesakit COVID-19 terbabas rempuh plaza tol

KUALA LUMPUR, 15 Rejab 1442H, Sabtu – Sebuah bas ekspres yang dalam perjalanan ke Pusat Kuarantin dan Rawatan COVID-19 (PKRC) MAEPS 2.0 dengan membawa 12 pesakit COVID-19 terbabit dalam kemalangan di Plaza Tol UPM, Serdang petang tadi.

Dalam kejadian pada kira-kira 3 petang, bas yang dalam perjalanan dari Perak itu dipercayai terbabas dan merempuh pondok plaza tol terbabit mengakibatkan enam penumpang mengalami cedera ringan.

Bas itu dipercayai membawa pesakit Kluster Changkat Jong, Perak dan difahamkan enam mangsa yang cedera dibawa terus ke MAEPS, Serdang untuk rawatan lanjut manakala keadaan pemandu bas belum dapat dipastikan.

Kejadian itu tular di media sosial hari ini yang menunjukkan sebuah bas terbabas dan melanggar plaza tol serta beberapa keping gambar keadaan bas terbabit yang rosak di bahagian hadapan.

Ketua Jabatan Siasatan dan Penguatkuasaan Trafik Selangor Superintenden Azman Shari’at ketika dihubungi mengesahkan kejadian itu dan berkata siasatan masih dijalankan. – Bernama


4,000 hilang pekerjaan di Gaza akibat COVID-19

GAZA, 28 Zulkaedah 1441H, Isnin – Kira-kira 4,000 pekerja di sini kehilangan pekerjaan sejak tercetusnya wabak coronavirus, dedah Ketua Pengarah Persekutuan Kesatuan Sekerja, Sami Al-Amassi.

Dalam siaran akhbar semalam, beliau berkata, sejak COVID-19 melanda sekurang-kurangnya 50 kilang ditutup dan susulan langkah kawalan, 4,000 pekerja hilang pekerjaan.

“Pelancongan, restoran dan hotel paling teruk terjejas,” katanya sambil menambah sektor berkenaan menggaji lebih daripada 5,000 pekerja.

Antara 12,000 hingga 15,000 pemandu teksi juga mengalami penurunan jumlah tambang kerana penangguhan sekolah, universiti dan banyak sektor penting yang lain.

Sehubungan itu, Al-Amassi merayu Kementerian Sumber Manusia dan negara penderma membantu memberi pekerjaan sementara kepada mereka yang menganggur di Gaza.

Pada Oktober tahun lalu – sebelum penyebaran coronavirus – Kementerian Pembangunan Sosial di Semenanjung Gaza berkata, kadar kemiskinan dan pengangguran di wilayah itu telah mencapai hampir 75 peratus. – Agensi


Mahkamah Tinggi tolak rayuan model lawan arus sebabkan kematian

BUTTERWORTH, 22 Rabiulawal 1443H, Jumaat – Mahkamah Tinggi di sini hari ini menolak rayuan model sambilan, Ng Pei Ven, 23, yang dijatuhi hukuman penjara lima tahun dan denda RM18,000 oleh Mahkamah Majistret Bukit Mertajam selepas dia didapati bersalah memandu secara melulu sehingga menyebabkan kematian seorang juruteknik pada Mac 2017.

Hakim Datuk Amirudin Abd Rahman mengekalkan keputusan Mahkamah Majistret Bukit Mertajam di sini pada Jun tahun lalu, selepas pihak pendakwaan berjaya membuktikan setiap inti pati pertuduhan bahawa tertuduh memandu kereta Proton Gen 2 secara melulu sehingga menyebabkan kematian Mohamad Fandi Rosli, 26.

Selain mengekalkan hukuman penjara dan denda, mahkamah turut mengekalkan keputusan membatalkan lesen memandu Ng.

Amirudin dalam penghakimannya berkata kesalahan yang dilakukan Ng adalah sangat serius kerana memandu melawan arus dan membahayakan pengguna jalan raya lain.

“Mahkamah turut memikirkan kepentingan awam dan hukuman yang dikenakan adalah berbentuk literal iaitu dapat mencegah tertuduh dan orang awam lain, selain memberi pengajaran terhadapnya,” kata hakim.

Kes itu dikendalikan Timbalan Pendakwa Raya Ainy Suhailah Yunus, manakala tertuduh diwakili peguam Cheah Eng Soon.

Pada Jun tahun lalu, Mahkamah Majistret Bukit Mertajam membenarkan permohonannya untuk penangguhan pelaksanaan hukuman sementara rayuan didengar di Mahkamah Tinggi dan menaikkan jaminan kepada RM12,000 daripada RM7,000

Pada 24 Mac 2017, Ng mengaku tidak bersalah di Mahkamah Majistret Bukit Mertajam atas pertuduhan memandu secara melulu sehingga menyebabkan kematian Mohamad Fandi di Lebuh Raya Utara-Selatan, arah utara kira-kira pukul 7.50 pagi, 14 Mac 2017.

Ng didakwa mengikut Seksyen 41(1) Akta Pengangkutan Jalan 1987 yang membawa hukuman penjara maksimum 10 tahun dan denda sehingga RM20,000.

Dalam kejadian itu, Mohamad Fandi maut selepas kereta Perodua Kelisa yang dipandunya bertembung dengan kereta yang dipandu Ng secara melawan arus di Kilometer 134, dekat Permatang Pauh. – Bernama


Borang pencalonan dibatal, Peter Anthony akan fail semakan kehakiman

TENOM, 10 Rabiulakhir 1444H, Sabtu – Presiden Parti Kesejahteraan Demokratik Masyarakat (KDM), Datuk Peter Anthony akan memfailkan semakan kehakiman di Mahkamah Tinggi Isnin ini berhubung pembatalan borang pencalonannya bagi kerusi Parlimen Tenom dalam Pilihan Raya Umum Ke-15 (PRU15).

Beliau berkata, semakan itu perlu dibuat bagi mahkamah menentukan keputusan jika beliau layak atau tidak untuk bertanding sebagai calon di kawasan Parlimen Tenom.

Katanya, pembatalan oleh Suruhanjaya Pilihan Raya (SPR) pusat dilakukan pada saat-saat akhir selepas beliau melepasi semua proses penamaan calon dengan baik dan lancar tanpa sebarang masalah.

“Semua prosedur itu telah kita patuhi dan dilaksanakan, termasuk mereka meminta bayaran RM15,000 (deposit pencalonan) juga dibayar, dokumen semua telah diperiksa dan mereka (SPR) memaklumkan kepada saya semua dokumen itu lengkap serta teratur,” katanya kepada pemberita di sini hari ini.

Peter berkata beliau dimaklumkan bahawa pencalonannya dibatalkan atas beberapa sebab, namun beliau menolak jika ia berkaitan dengan kes mahkamah yang dihadapinya kerana sabitan kes itu telah digantung.

Parlimen Tenom bakal menyaksikan saingan lima penjuru dengan calon Pakatan Harapan (PH) Noorita Sual daripada DAP bertanding mempertahankan kerusi dimenanginya pada PRU14 berdepan Jamawi Jaafar (BN-UMNO), Ukim Buandi (Parti Warisan), dan dua calon Bebas iaitu Riduan Rubin serta Peggy Chaw Zhi Ting.

Terdahulu, tular di media sosial rakaman video kekecohan berlaku di luar pusat penamaan calon di Dewan DSB Antanom di sini apabila penyokong parti itu membuat rusuhan sehingga memaksa anggota keselamatan melepaskan gas pemedih mata.

Polis Diraja Malaysia (PDRM) mengesahkan berlaku insiden kekecohan di pusat penamaan calon itu dan Ketua Polis Negara Tan Sri Acryl Sani Abdullah Sani berkata, beliau sedang menunggu laporan terperinci mengenainya.

Pada 26 Mei lepas, Mahkamah Sesyen Kuala Lumpur menjatuhkan hukuman penjara tiga tahun dan denda RM50,000 terhadap Peter selepas didapati bersalah memalsukan surat berhubung kontrak kerja penyelenggaraan dan perkhidmatan Sistem Mekanikal dan Elektrik (M&E) di Universiti Malaysia Sabah.

Pada 1 Ogos lepas Mahkamah Sesyen Kuala Lumpur membenarkan permohonan Peter bagi menggantung hukuman dan sabitan salah terhadapnya atas kesalahan menggunakan dokumen palsu itu.

Hakim Azura Alwi membuat keputusan itu selepas mempertimbangkan afidavit, hujahan bertulis dan hujahan lisan yang dikemukakan pihak pembelaan dan pendakwaan pada prosiding sebelum ini. – Bernama


Rakyat tagih komitmen parti komponen PN kekal bersatu

BANGI, 10 Zulkaedah 1441H, Khamis – Majlis Perundingan Melayu (MPM) menyambut baik usaha semua pimpinan parti menyatakan sokongan kepada Perdana Menteri, Tan Sri Muhyiddin Yassin demi kestabilan politik, kesejahteraan rakyat dan kemakmuran negara.

Setiausaha Agung MPM, Datuk Dr Hasan Mad berkata, pihaknya berharap dengan formaliti ini, kerajaan yang terbentuk sejak Mac lalu akan lebih stabil.

“MPM amat mengharapkan dengan pemuafakatan yang dicapai itu, yang mereka hasratkan dapat menstabilkan politik, kesejahteraan rakyat dan kemakmuran negara, dapat direalisasikan.

“Sejujurnya MPM amat bimbang, sejak Pilihan Raya Umum ke-14 (PRU-14) pada hingga kini, Malaysia dianggap di antara negara paling kuat berpolitik di dunia.

“Ia amat membimbangkan kerana senario itu cetus ketidakstabilan dalam banyak aspek kehidupan,” katanya dalam satu kenyataan, hari ini.

Beliau berkata, selama ini NGO sekadar memerhatikan dan sekali-sekala menegur kerajaan akan agenda tadbir urus yang diamanahkan kepada mereka.

Pun begitu, katanya, sejak kebelakangan ini, dek terlalu banyak berpolitik, agenda tadbir urus negara baik di sektor awam mahupun korporat, amat terjejas dan terumbang-ambing.

“Kini, semakin banyak NGO di kalangan kami kian lantang bersuara berperanan sebagai kuasa ketiga, perjuangkan kepentingan rakyat jelata.

“Justeru, sekali lagi kami suarakan sokongan kepada hasrat murni semua parti yang komited bermuafakat membentuk dan menyokong pembentukan Perikatan Nasional (PN) sebagai sebuah badan gabungan parti-parti politik yang mampu membentuk sebuah kerajaan yang stabil.

“Selamat maju jaya kepada Perikatan Nasional yang dipimpin oleh Tan Sri Muhyiddin Mohd Yasin, sebagai Perdana Menteri Kelapan,” katanya.

Ketua parti yang mendukung kerajaan Perikatan Nasional (PN) telah mengadakan satu pertemuan di Putrajaya dan menzahirkan sokongan kepada Muhyiddin.

Dalam catatan di laman Facebook Muhyiddin Yassin, ia turut memaklumkan kesemua pimpinan parti bermuafakat untuk memperkukuhkan persefahaman serta kerjasama demi kestabilan politik, kesejahteraan rakyat dan kemakmuran negara.

Menurut catatan itu, pimpinan yang hadir ialah presiden parti termasuk Muhyiddin sebagai Presiden Bersatu; Datuk Seri Dr Ahmad Zahid Hamidi (Umno); Datuk Seri Abdul Hadi Awang (PAS); Datuk Seri Dr Wee Ka Siong (MCA) dan Tan Sri S. A Vigneswaran (MIC).

Selain itu, pertemuan tersebut turut disertai Datuk Patinggi Abang Johari Tun Openg (PBB); Prof Datuk Seri Dr Sim Kui Hian (SUPP); Datuk Seri Tiong King Sing (PDP); Tan Sri Dr James Jemut Masing (PRS); Datuk Seri Dr Maximus Johnity Ongkili (PBS); Tan Sri Joseph Kurup (PBRS) dan Datuk Dr Jeffrey Kitingan (STAR).

Menurut catatan itu lagi, mesyuarat dua jam itu turut dihadiri Datuk Seri Mohamed Azmin Ali sebagai Ketua Whip Kerajaan Perikatan Nasional dan Datuk Seri Hamzah Zainuddin sebagai Setiausaha Agung Bersatu.


PM zahir ucapan tahniah ulang tahun keputeraan Al-Sultan Abdullah

KUALA LUMPUR, 20 Zulhijjah 1442H, Jumaat – Perdana Menteri Tan Sri Muhyiddin Yassin merafak sembah dan menzahirkan ucapan tahniah sempena Ulang Tahun Hari Keputeraan Al-Sultan Abdullah Ri’ayatuddin Al-Mustafa Billah Shah yang ke-62 hari ini.

Muhyiddin menzahirkan ucapan itu menerusi satu poster dalam hantaran di laman sosial Facebook dan Twitternya dengan kapsyen Daulat Tuanku.

Menerusi poster itu, Muhyiddin merafak sembah dan setinggi-tinggi ucapan tahniah ke atas Al-Sultan Abdullah, Sultan dan Raja Pemerintah bagi negeri Pahang Darul Makmur serta segala jajahan takluknya.

“Semoga Allah memberkati pemerintahan berjiwa rakyat ke bawah Duli Yang Maha Mulia Tuanku,” katanya dalam poster itu. – Bernama


Jabatan Peguam Negara rangka draf naikkan kompaun PKP

KUALA LUMPUR, 20 Jamadilakhir 1442H, Selasa – Pihak Jabatan Peguam Negara sedang merangka draf cadangan bagi menaikkan nilai kompaun pesalah yang mengingkari prosedur operasi standard (SOP) Perintah Kawalan Pergerakan (PKP), kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata perkara berkenaan akan diumumkan dalam tempoh terdekat sekiranya diluluskan.

“Difahamkan draf rangka cadangan menaikkan nilai kompaun sedang disediakan bagi sesiapa yang disabitkan kesalahan.

“Selepas diluluskan ia akan diumum Bahagian Hal Ehwal Undang-undang Jabatan Perdana Menteri kerana perkara ini melibatkan Ordinan Darurat. Jadi, kita tunggu,” katanya dalam sidang media harian perkembangan PKP di Wisma Pertahanan, di sini.

Pada 30 Jan lepas, Ketua Polis Negara Tan Sri Abdul Hamid menyarankan agar nilai kompaun kerana ingkar dan melanggar SOP PKP perlu dinaikkan susulan peningkatan ketara kes COVID-19 di negara ini.

Menurut Abdul Hamid, setiap minggu ribuan saman dikeluarkan polis kepada individu yang ingkar dan melanggar SOP PKP yang kebanyakannya melibatkan kesalahan tiada penjarakan fizikal.

Dalam perkembangan lain, Ismail Sabri berkata seramai 680 individu ditahan polis atas kesalahan mengingkari arahan SOP.

“Daripada jumlah itu, sebanyak 630 individu telah dikompaun, 49 individu direman manakala seorang dijamin,” katanya.

Mengenai Op Benteng, Ismail Sabri berkata seramai 16 pendatang tanpa izin ditahan, dua tekong serta enam buah kenderaan darat dirampas dalam operasi itu yang diadakan di seluruh negara.

“Dalam operasi itu juga, 103 bot/kapal turut dikesan di perairan negara melalui empat aktiviti penglihatan,” katanya. – Bernama


Penurunan keberkesanan vaksin mungkin punca kes meningkat di Sarawak

PUTRAJAYA, 3 Safar 1443H, Jumaat – Kementerian Kesihatan (KKM) tidak menolak kemungkinan berlaku penurunan dalam keberkesanan vaksin COVID-19 selepas tempoh tertentu yang menjadi punca kes di Sarawak meningkat.

Menteri Kesihatan Khairy Jamaluddin berkata justeru, pihaknya kini meneliti keperluan suntikan dos ketiga atau ‘booster’ terutama untuk golongan warga emas, terimunokompromi dan petugas kesihatan dalam usaha mengatasi situasi itu seperti yang dilakukan di negara lain.

“Jadi kita sama sekali tidak menolak kemungkinan itu,” katanya kepada pemberita di sini ketika ditanya mengenai kemungkinan berlaku penurunan dalam keberkesanan vaksin COVID-19.

Sarawak menyaksikan peningkatan dalam jumlah kes harian baru-baru ini dan mencatatkan 3,118 kes semalam.

Khairy berkata beliau akan berlepas ke Sarawak minggu depan untuk membincangkan langkah-langkah tambahan dengan kerajaan negeri dalam usaha mengurangkan penularan di negeri itu.

“Saya telah meminta agar syor-syor dibuat segera memandangkan kita akan mengadakan mesyuarat Jawatankuasa Khas Jaminan Akses Bekalan Vaksin (JKJAV) minggu depan,” katanya.

Beliau berkata KKM akan berbincang dengan Kerajaan Negeri Sarawak mengenai strategi seterusnya bagi menangani isu penularan wabak itu.

Khairy berkata langkah mengadakan ujian saringan, pengesanan dan isolasi adalah penting di Sarawak buat masa ini kerana apa yang berlaku di negeri itu mungkin berlaku di negeri lain dalam tempoh beberapa bulan lagi.

Katanya orang ramai perlu dididik untuk bertanggungjawab terhadap status kesihatan mereka sendiri sebagai sebahagian daripada langkah kesihatan awam.

Beliau berkata individu bergejala perlu melakukan ujian kendiri dengan pantas serta terasing dan menambah bahawa teknologi pengesanan kontak yang baharu akan diperkenal pada akhir bulan ini bagi membantu KKM dalam mengesan kontak rapat. – Bernama


Wanita PEMBELA gesa kerajaan gembleng usaha bersepadu hal ehwal wanita

WANITA PEMBELA ingin menarik perhatian tentang kenyataan Malaysian Alliance of Civil Society for UPR Process (MACSA) berhubung isu- isu melibatkan wanita dan kekeluargaan

2. Antara isu-isu yang dibangkitkan isu sunat (berkhatan) bagi kanak-kanak perempuan daripada keluarga Islam, pemakaian berhijab (purdah) dan faktor tawaran pekerjaan yang menidakkan hak asas kepada kebebasan berpakaian, pendekatan mudah terhadap isu rumah tangga melibatkan hak jagaan anak selepas salah seorang pasangan memeluk agama Islam, dan cadangan kerajaan mewujudkan Akta Kesamaan Gender lanjutan daripada penilaian oleh CEDAW pada Februari tahun ini.

3. Wanita PEMBELA sebagai perkumpulan gerakan wanita bukan kerajaan yang sentiasa mengambil peduli hal wanita dan perkembangan semasa berkaitannya amat bersetuju dengan perkara yang dibangkitkan oleh MACSA khususnya berkenaan memperhalusi beberapa perkara di dalam Akta Kesamaan Gender iaitu, memperhalusi makna istilah ‘gender’ serta pemakaiannya supaya bersesuaian dan bertepatan dengan gaya hidup wanita tempatan bukannya mengikut beberapa kelompok wanita yang terasing gaya hidupnya daripada majoriti wanita tempatan.

4. Wanita PEMBELA memandang serius perkembangan semasa tentang pemakaian undang-undang keluarga sedia ada yang melibatkan konflik di antara pasangan berlainan agama khususnya perkara yang melibatkan salah seorang pasangan memeluk agama Islam dan tuntutan jagaan anak menjadi perbalahan – yang mana, jika dilihat dengan mata kasar, boleh membawa kepada polemik awam yang akan mempengaruhi secara negatif semangat muhibbah warganegara dan perpaduan bangsa secara keseluruhannya.

5. Wanita PEMBELA berpandangan bahawa undang-undang yang sedang berjalan dan diguna pakai sekarang sepatutnya dapat menyelesaikan sebarang pertelingkahan antara individu terlibat, juga undang-undang itu sudah pastinya akan memberikan ketenangan, rasa puashati, dapat membendung kacau-bilau serta membetulkan apa yang tidak betul mengikut hakikat kehidupan sebenar warganegara.

6. Iaitu, undang-undang itu membawa elemen keamanan dan ketenteraman secara keseluruhan kepada semua warganegara sama ada kita suka atau tidak dengan keputusan yang telah dibuat oleh pelaksana undang-undang. Sekiranya matlamat tersebut gagal dicapai, maka eloklah diteliti di mana punca khilaf atau kelompongan itu dan segera menanganinya.

7. Oleh itu, Wanita PEMBELA menggesa Kementerian Wanita dan Keluarga serta Jabatan Perdana Menteri agar dapat menggemblengkan usaha bersepadu mengenai hal ehwal wanita ini, sama ada di peringkat tempatan atau antarabangsa, agar kumpulan pergerakan wanita Islam tidak diketepikan peranan dan penglibatan mereka.

8. Adalah sangat mustahak kepada semua pihak yang berkenaan untuk memahami duduk perkara mengenai pergerakan perkumpulan wanita Islam ini kerana perkumpulan ini, walaupun wujud atas berbagai nama, namun ia melibatkan semua wanita Islam kalangan warganegara, tidak terhad kepada sesuatu kelompok keturunan semata-mata. Wanita PEMBELA akan sentiasa bergerak bagi tujuan tersebut demi menjadikan negara kita tempat terbaik bagi wanitanya daripada aspek pendidikan, kesihatan, kehidupan dan masa depan di dalam sektor ekonomi dan pembangunan negara.

Puan Azlinda Baroni
WANITA PEMBELA


Isu 3 mualaf: Ahli Parlimen PAN pura-pura pekak atau tak tahu?

ALAHAI, apalah Ahli Parlimen PAN seorang ini. Jangan pura-pura tak tahu atau pura-pura jadi pekak.

Yang paling awal mempertikaikan keislaman anak-anak itu adalah Ramasamy DAP dan konco-konconya. Sehingga kini mereka meratib sedemikian dengan pelbagai naratif palsu.

Apakah ini bukan soal akidah?

Hasutan demi hasutan, sehingga ibunya sendiri yang mahu cabar keislaman tersebut di mahkamah walaupun pada awalnya ibunya tidak kisah tentang agama anak-anaknya.

Apakah ini bukan soal akidah?

Sampaikan ada juga usaha untuk menjadikan kes ini untuk mencabar enakmen undang-undang Islam di kesemua sembilan negeri.

Apakah ini bukan soal akidah?

Malah, sudah ada desakan supaya anak-anaknya menanggalkan hijab setelah anak-anak tersebut pulang ke pangkuan ibu, walaupun sudah hampir tiga tahun ibunya menghilangkan diri.

Di manakah beliau tatkala semua ini berlaku? Apakah apa yang berlaku ini semua tidak ada kaitan dengan akidah?

Di manakah beliau ketika Puan Nazirah diugut bunuh oleh pihak tertentu secara terbuka? Padahal Puan Nazirahlah yang memelihara anak-anak ini seperti anak sendiri selama ibunya lesap selama tiga tahun itu. Itu pun beliau dituduh menculik dan pelbagai lagi fitnah.

Yang menyatakan solidariti bagi mempertahankan akidah ini hasil dari provokasi yang melampau-lampau. Itu pun selepas beberapa ketika kerana umat Islam ada ruang kesabaran.

Umat Islam baru sahaja nyatakan solidariti secara aman, terus kena cop macam-macam. Padahal pihak belah sana dah balun teruk-teruk, senyap sahaja.

Apakah yang nampak jahat sentiasanya umat Islam di mata beliau? Apa yang busuk hati sangat?

Apa nak jadi dengan Ahli Parlimen PAN seorang ini?

Aminuddin Yahaya
Pengerusi PEMBELA
22 Februari 2022


Jepun mansuh sekatan ketat COVID-19 ke atas pelancong asing

TOKYO, 26 Safar 1444H, Jumaat – Jepun mengumumkan akan menarik balik sekatan ketat COVID-19 ke atas pelancong asing dan membuka semula sempadannya.

Perdana Menteri, Fumio Kishida berkata, wabak itu telah mengganggu aliran bebas pelancong, barangan dan modal yang telah membantu negara berkembang.

“Tetapi mulai 11 Oktober ini, Jepun akan melonggarkan langkah kawalan sempadan agar setanding dengan AS serta meneruskan perjalanan tanpa visa dan perjalanan individu,” katanya.

Jepun bersama China mengambil pendekatan berbeza apabila meneruskan sekatan ketat terhadap pelawat, sedangkan kebanyakan negara dunia beransur-ansur melonggarkannya.

Namun tidak seperti China, Jepun tidak pernah mengenakan perintah berkurung ketat ketika krisis.

Pengembalian program pengecualian visa yang digantung pada Mac 2020 akan memulihkan kemudahan akses yang menyaksikan rekod 31.9 juta pelawat asing ke negara itu pada 2019.

Jepun telah mencatatkan kira-kira 42,600 kematian akibat COVID-19 secara keseluruhan – kadar yang jauh lebih rendah daripada banyak negara lain – dan 90 peratus penduduk berumur 65 tahun ke atas telah lengkap tiga dos vaksinasi.

Setakat ini, tiada undang-undang mewajibkan orang ramai memakai pelitup muka, namun kebanyakan mereka masih mengenakannya di tempat awam. – Agensi


PRN Melaka saksi pertambahan kerusi DAP?

Oleh Siti Hafidah Abd Ghaffar

BANGI, 16 Rabiulawal 1443H, Sabtu – Pilihan Raya Negeri (PRN) Melaka seolah-olah tidak bernilai kerana tiada maslahah ataupun kebaikan mendatang yang dilihat memberi manfaat kepada rakyat negeri itu mahupun negara.

Apatah lagi UMNO sehingga kini mengambil pendirian untuk tidak mengadakan sebarang kerjasama dengan parti Pribumi Bersatu Malaysia (Bersatu) meskipun tarikh PRN sudah ditetapkan, sekali gus membuka ruang kepada pertembungan tiga penjuru.

Menurut Presiden UMNO, Datuk Seri Dr Ahmad Zahid Hamidi, keputusan itu adalah muktamad dan tidak timbul soal UMNO lambat atau cepat membuat keputusan berhubung kerjasama berkenaan.

Sudah menjangka keputusan UMNO itu, Perikatan Nasional (PN) memutuskan akan bertanding di semua 28 kerusi Dewan Undangan Negeri (DUN) dalam PRN Melaka.

Pengerusi PN, Tan Sri Muhyiddin Yassin berkata, secara dasarnya perkara itu sudah dipersetujui semua parti komponen dalam gabungan berkenaan.

Mengulas perkara itu, Ketua Pemuda Parti Barisan Jemaah Islamiah Se-Malaysia (BERJASA) Pusat, Ustaz Fahmi Bazlan menjangkakan PRN Melaka akan menyaksikan pertambahan kerusi DUN kepada DAP.

Beliau menegaskan, BERJASA berpendirian menolak PRN Melaka untuk diadakan buat masa ini dan memohon lebih ramai lagi membantah ianya daripada dilaksanakan.

“Saya sempat berbincang dengan beberapa sahabat yang baru bergerak keluar dari Melaka, seolah-olah mereka boikot dan membantah PRN.

“Ini sekali lagi akan merosakkan jumlah sokongan dan undi Melayu. Sekali gus membuka ruang kemenangan kepada DAP dan PKR yang sudah tentu membariskan ‘taiko’ Cina,” katanya ketika dihubungi Ismaweb.net, hari ini.

Selain itu, beliau tidak menolak kemungkinan bahawa PRN Melaka seperti mengikut rentak nasib di Pulau Pinang.

“Sejarah seolah-olah sedang berulang, di mana pemain atau pencatur utama politik Melaka berjaya mencetus huru-hara dan perseteruan orang Melayu khususnya parti-parti politik.

“Inilah ujian dan medan sebenar politik pilihan raya. PRN ini juga akan menjadi gambaran hala tuju PRU15,” katanya.


Omicron terus merebak di Palestin, kini 35 kes

RAMALLAH, 23 Jamadilawal 1443H, Selasa – Jumlah jangkitan varian baharu Omicron di wilayah Palestin melonjak kepada 35 kes setakat semalam, menurut Kementerian Kesihatan Palestin.

Jurucakap kementerian, Kamal Al-Shakhra dalam satu kenyataan berkata, satu kes baharu dikesan di wilayah Semenanjung Gaza yang dikepung.

Katanya, majoriti kes yang diuji positif varian Omicron dikesan datang daripada luar wilayah Palestin.

Pihak berkuasa kesihatan Palestin melaporkan tiga kes pertama varian dari Afrika Selatan itu pada 23 Disember lalu.

Sebelum ini, Pertubuhan Kesihatan Sedunia (WHO) memberi amaran bahawa varian Omicron lebih cepat merebak berbanding varian dari India, Delta.

Varian Omicron pertama kali dilaporkan di Afrika Selatan pada akhir November, setakat ini telah merebak ke lebih 70 negara, satu fenomena yang disifatkan WHO sebagai ‘membimbangkan’.

Bukti awal mendakwa bahawa vaksin COVID-19 mungkin kurang berkesan terhadap jangkitan dan penularan yang dikaitkan dengan varian itu.-  Agensi


Polis sekongkol aktiviti haram, korupsi pengkhianat negara

BANGI, 5 Rabiulakhir 1442H, Sabtu – Anggota polis yang didapati terlibat dalam aktiviti haram dan korupsi wajar disifatkan sebagai pengkhianat negara.

Hal ini kerana tanggungjawab sebagai polis yang telah diamanahkan oleh rakyat adalah untuk menjaga keselamatan dengan penuh integriti bukan bersekongkol dengan penjenayah.

Sehubungan itu, Presiden Ikatan Muslimin Malaysia (ISMA), Haji Aminuddin Yahaya menegaskan, secara moral dan prinsipnya, mereka perlu diambil tindakan bukan hanya berdepan rombakan.

Tegas beliau lagi, undang-undang tidak boleh melindungi sesiapa pun hatta penguatkuasa sekali pun.

“Kenyataan Ketua Polis Negara adalah bukti bahawa memang wujud penglibatan anggota-anggota penguatkuasa dalam aktiviti-aktiviti haram dan korupsi.

“Jadi, Ketua Polis Negara perlu tegas jika benar-benar ingin membuat perubahan atau kenyataan ini hanyalah retorik semata-mata.

“Rakyat sudah lama bersuara tentang kepincangan yang wujud dalam kalangan penguatkuasa, termasuklah polis. Inilah masanya Ketua Polis Negara mendengar seruan rakyat dan membersihkan imej PDRM yang sudah lama tercalar,” katanya dalam kenyataan, hari ini.

Terdahulu, Polis Diraja Malaysia (PDRM) memaklumkan bahawa Bahagian Maksiat, Judi dan Kongsi Gelap (D7), Jabatan Siasatan Jenayah (JSJ) dan Jabatan Siasatan Jenayah Narkotik (JSJN) akan dirombak setelah beberapa pegawai dipercayai bersekongkol dengan sindiket penjenayah.

Ketua Polis Negara, Tan Sri Abdul Hamid Bador berkata, jabatan pengurusan Bukit Aman telah membentuk sebuah jawatankuasa khas untuk menyaring semua polis yang berkelayakan untuk menjalankan tugas mereka di jabatan-jabatan tersebut.

Abdul Hamid berkata, pihaknya kini dalam proses menukarkan segelintir pegawai dan anggota dari D7 dan Narkotik yang disyaki mengambil kesempatan daripada sindiket tertentu atau penjenayah yang menjalankan kegiatan perjudian dan dadah.

Dalam pada itu, Aminuddin percaya bukan sedikit bayaran diterima oleh mereka yang terlibat dalam korupsi, malah ada mencecah jutaan ringgit.

Beliau turut mempersoalkan sekiranya rakyat akan percaya dan mengharap polis untuk menjaga keselamatan negara selepas mendengar kenyataan Ketua Polis Negara itu.

“Melindungi mereka yang terlibat dalam sebarang korupsi ini bererti kita juga melindungi dalang di sebalik aktiviti-aktiviti haram di negara kita.

“Desakan agar berlakunya pembersihan secara serius terhadap anggota-anggota penguatkuasa yang terlibat dalam korupsi perlu disuarakan dengan lantang oleh kita semua sebagai rakyat,” katanya.

Beliau juga yakin semua pihak mengharap pembersihan berlaku di agensi-agensi penguatkuasaan yang lain seperti Suruhanjaya Pencegahan Rasuah Malaysia (SPRM), jabatan kehakiman, pihak berkuasa tempatan (PBT) termasuk pejabat tanah.


Kegagalan polisi kerajaan, MKN faktor kes COVID-19 meningkat

BANGI, 7 Rabiulakhir 1442H, Isnin – Selain penurunan kadar kepatuhan rakyat terhadap prosedur operasi standard (SOP), kegagalan beberapa polisi kerajaan serta Majlis Keselamatan Negara (MKN) juga menjadi faktor kes COVID-19 dalam fasa gelombang ketiga meningkat.

Ini termasuklah kebenaran terhadap penganjuran sebuah majlis anugerah hiburan popular yang berlangsung secara fizikal di sebuah stesen televisyen swasta, baru-baru ini.

Belum reda kritikan ramai pihak terhadap penganjuran itu, kini MKN berdepan satu lagi kes defisit kepercayaan susulan rancangan Separuh Akhir Muzik-Muzik sejak Jumaat lalu.

Ahli Jawatankuasa Pusat Ikatan Muslimin Malaysia (ISMA), Ir Muhammad Lukman Abdul Hakim Muhammad kesal kerana satu lagi acara hiburan yang mengundang bala Allah SWT diadakan.

“Kali ini lebih parah kerana ada artis yang telah disahkan positif COVID-19 dan pasti akan memberi kesan artis-artis lain yang terlibat sama dalam majlis tersebut.

“Moga Allah SWT memberi hidayah kepada ahli politik dan artis di Malaysia,” katanya dalam kenyataan, hari ini.

Setakat ini, tiga negeri terus merekodkan kes tertinggi iaitu Sabah dengan 3,003 kes, diikuti Selangor (2,113 kes) dan Wilayah Persekutuan Kuala Lumpur dengan 875 kes.


Krisis air di Lubnan beri risiko pada berjuta orang terutama kanak-kanak

BEIRUT, 23 Zulhijjah 1443H, Sabtu – Tabung Kanak-Kanak Pertubuhan Bangsa-Bangsa Bersatu (UNICEF) memberi amaran bahawa krisis air di Lubnan bakal merisikokan kesihatan berjuta-juta orang terutama kanak-kanak.

UNICEF dalam laporan terbaharu bertajuk ‘Berjuang untuk memastikan paip dihidupkan’ berkata, bahawa prospek untuk penyelesaian akan kekal suram, kerana kekurangan elektrik menjadikannya mustahil untuk mengepam air yang mencukupi dan dalam beberapa kes menyebabkan pengepaman terhenti sepenuhnya.

Laporan itu memberi amaran bahawa berjuta-juta orang di negara ini kini terjejas oleh ketersediaan air bersih dan selamat yang terhad, sambil menambah bahawa sistem bekalan air terus terumbang-ambing, meletakkan kesihatan berjuta-juta orang terutamanya kanak-kanak pada risiko.

Menurut laporan itu, kenaikan harga minyak global telah memburukkan kejatuhan ekonomi di negara ini manakala wabak coronavirus menyukarkan lagi keadaan.

Tahun lalu, UNICEF memberi amaran bahawa sistem air Lubnan telah mencapai titik kemusnahan dan menggesa pemulihan segera bekalan tenaga, untuk memastikan perkhidmatan air beroperasi di negara ini.

Masalah tenaga di Lubnan adalah salah satu kesan daripada krisis ekonomi dan kewangan yang teruk pernah disaksikan negara itu selama lebih daripada dua setengah tahun, dengan bekalan elektrik terputus hampir sepanjang hari.

Krisis ekonomi Lubnan telah menyebabkan penurunan dalam rizab mata wang asing dan kehabisan pertukaran asing, mengehadkan keupayaan untuk mengimport bahan api yang diperlukan untuk mengendalikan loji kuasa. – Agensi


Hina Naib Canselor: Bekas pelajar UM diperintah bela diri

BANGI, 3 Ramadan 1443H, Selasa – Mahkamah Majistret Kuala Lumpur memerintah Wong Yan Ke supaya membela diri terhadap pertuduhan menghina bekas Naib Canselor Universiti Malaya (UM), Datuk Abdul Rahim Hashim, tiga tahun lalu.

Peguam Yan Ke, Tan Wei Shin berkata, keputusan itu dibuat selepas pihak pendakwaan berjaya membuktikan kes di bawah Seksyen 504 Kanun Keseksaan.

“Mahkamah berpuas hati apabila kes prima facie berjaya dibuktikan terhadap Yan Ke,” katanya seperti dipetik portal tempatan, hari ini.

Sementara itu, Majistret Fardiana Haryanti Ahmad Razali menetapkan 4 hingga 7 Julai sebagai tarikh perbicaraan.

Wei Shin menjelaskan mahkamah menetapkan satu lagi tarikh sebutan lain pada 17 Mei untuk pihak pembelaan mengemas kini bilangan saksi yang akan dipanggil.

Timbalan Pendakwa Raya Fahiran Nor Jihan Mukhtar mengendalikan kes pendakwaan.

Graduan Jurusan Kejuruteraan Sivil yang merupakan koordinator di Suara Rakyat Malaysia (Suaram) itu didakwa melakukan kesalahan tersebut pada Majlis Konvokesyen UM ke-59 di Dewan Tunku Canselor, Oktober 2019.

Dia yang juga Presiden Persatuan Belia Baharu Universiti Malaya (Umany) ketika itu, mencetuskan kekecohan semasa menerima skrolnya apabila membawa plakad bantahan di atas pentas dan menuntut peletakan jawatan Naib Canselor.


Wanita perlu berjuang pertahan keperibadian muslimah

SALAM Aidiladha

Dalam menghadapi kehidupan, wanita amat memerlukan kekuatan fizikal dan mental.

Apapun kekuatan mental adalah kekuatan pertama yang perlu ada kerana sepertimana kata Imam al Ghazali bahawa, jasad luaran adalah khadam ataupun alat yang digunakan oleh hati, sepertimana raja menggunakan rakyatnya.

Ini kerana hati adalah raja kepada anggota tubuh badan manusia.

Wanita perlu kuat jiwa dalam berjuang untuk mempertahankan keperibadian muslimahnya.

Mereka perlu cekal dan sabar dalam mengekalkan nilai-nilai Islam dalam diri, serta tidak terpengaruh dengan cubaan dan godaan yang menguji kekuatan iman dan akhlaknya.

Wanita perlu kuat jiwa dalam menjaga akidah dan pemikirannya dari terpengaruh dengan pelbagai ideologi moden, yang kononnya perjuangkan hak-hak kebebasan bagi wanita.

Kononnya wanita tidak terbela dengan Islam.

Wanita perlu kuat jiwa dalam mengharungi liku-liku kehidupan. Perjuangan sebagai anak, isteri dan ibu menuntut wanita untuk mempunyai jiwa yang kental.

Contohilah kekuatan jiwa Saidatina Fatimah yang sejak awal usianya, hidup dalam penentangan kafir Quraisy terhadap bapanya.

Bahkan ketika berusia 6 tahun, ibunya pula wafat.

Disebabkan itu, Fatimah sentiasa berusaha menggantikan peranan ibunya sehingga beliau digelar ‘Ummu Abeeha’, yang bermaksud ‘ibu bagi ayahnya’ kerana kasih sayang yang dicurahkan kepada ayahandanya baginda Rasulullah SAW.

Contohilah kekuatan jiwa ummul mukminin Saidatina Khadijah, apabila bertindak sebagai isteri yang sentiasa menjadi penguat semangat kepada Rasulullah SAW.

Sehingga baginda SAW memujinya dengan bersabda: “Beliau beriman ketika orang lain mengingkariku. Beliau mempercayaiku ketika orang lain mendustakanku. Beliau membantuku dengan harta ketika orang tidak memberiku apa-apa,”

Contohilah kekuatan jiwa sahabat antaranya Khansa’, yang apabila mendengar kesyahidan keempat-empat anaknya beliau lantas berkata: “Segala puji bagi Allah yang telah memuliakanku dengan syahidnya putera-puteraku. Semoga Allah segera memanggilku dan berkenan mempertemukanku dengan mereka dalam naungan rahmat-Nya yang luas.”

Bersempena Aidiladha ini, sama-samalah kita kuatkan jiwa kita.

Sama-sama kita pandang ke hadapan dengan pemikiran yang besar, jiwa yang kuat dan hati yang cekal.

Sama-sama kita hayati perjuangan Siti Hajar yang kuat dan cekal jiwanya menghadapi ujian pada diri dan anaknya Nabi Ibrahim dengan tawakal yang tinggi kepada Allah SWT.

Ustazah Dr Suriani Sudi
Ketua Wanita ISMA

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Hakim tarik diri dengar rayuan Najib saman Tommy Thomas

PUTRAJAYA, 18 Rabiulawal 1445H, Rabu – Hakim Mahkamah Rayuan, Datuk Azizah Nawawi menarik diri daripada mendengar rayuan Datuk Seri Najib Razak untuk mengembalikan semula saman RM1.9 juta terhadap bekas Peguam Negara, Tan Sri Tommy Thomas atas dakwaan salah guna jawatan awam.

Azizah yang mempengerusikan panel tiga hakim Mahkamah Rayuan berkata, beliau berhasrat untuk menarik diri daripada mendengar rayuan itu atas alasan suaminya pernah berkhidmat di bawah Thomas dan kerana kes berkenaan melibatkan kepentingan awam.

Pada permulaan prosiding hari ini, beliau memberitahu pihak-pihak terlibat dalam rayuan itu bahawa suaminya Datuk Nik Suhaimi Nik Sulaiman adalah Ketua Bahagian Rayuan dan Perbicaraan di Jabatan Peguam Negara semasa Thomas menjadi Peguam Negara.

Beliau kemudian bertanya sama ada mereka membantah beliau mengetuai panel rayuan Najib itu.

Peguam Datuk Firoz Hussein Ahmad Jamaluddin yang mewakili Najib, selepas berunding dengan anak guamnya, memberitahu mahkamah bahawa bekas perdana menteri itu meminta Azizah menarik diri daripada mendengar rayuannya.

Firoz berkata, arahan daripada anak guamnya adalah supaya membantah Azizah daripada mendengar rayuan itu memandangkan Thomas yang menjadi subjek utama dalam prosiding berkenaan.

Peguam Alan Adrian Gomez yang mewakili Thomas berkata, mereka tidak membantah Hakim Azizah mendengar rayuan itu.

Beliau berkata, beliau tidak mendengar sebarang alasan yang menunjukkan terdapat bahaya berat sebelah jika hakim itu mendengar rayuan tersebut.

Azizah kemudiannya memutuskan untuk menarik diri dan mengarahkan pengurusan kes untuk menetapkan tarikh pendengaran rayuan.

Panel hakim lain ialah Datuk See Mee Chun dan Datuk Lim Chong Fong, sepatutnya mendengar rayuan Najib hari ini untuk mengembalikan semula samannya terhadap Thomas. Samannya dibatalkan oleh Mahkamah Tinggi pada 25 November tahun lepas.

Dalam samannya, Najib mendakwa beliau telah dituduh melakukan rasuah dalam skandal 1Malaysia Development Berhad (1MDB), International Petroleum Investment Company (IPIC), salah guna kuasa di bawah Akta Suruhanjaya Pencegahan Rasuah Malaysia (SPRM) 2009 dan pengubahan wang haram di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001).

Thomas adalah Peguam Negara dari 4 Jun 2018, hingga 28 Februari 2020.

Dalam saman yang difailkan pada 22 Oktober 2021, Najib berkata pertuduhan terhadapnya adalah sebahagian daripada langkah yang telah dirancang lebih awal oleh Thomas dan ia juga selaras dengan rancangan kerajaan Pakatan Harapan ketika itu.

Beliau memohon pengisytiharan bahawa Thomas telah melakukan penyelewengan dalam jawatan awam serta menuntut ganti rugi sebanyak RM1.9 juta, termasuk yuran rundingan untuk pasukan audit menyemak dokumentasi bagi penyediaan fakta bagi menangani pendakwaan terhadapnya.- Bernama


Jordan kecam Israel gali Tembok Buraq dekat masjid Aqsa

AMMAN, 27 Jamadilawal 1442H, Isnin – Jordan mengecam tindakan penggalian yang dilakukan rejim pengganas Israel berdekatan Tembok Buraq – yang juga dikenali sebagai Tembok Barat.

Jurucakap Kementerian Luar Jordan, Daifallah Fayez menyifatkan tindakan rejim itu sebagai pelanggaran terbaharu ke atas Masji Al-Aqsa di Old City Baitulmaqdis.

Beliau berkata, tembok berkenaan adalah sebahagian daripada perkarangan Masjid Al-Aqsa.

Oleh sebab itu, Jordan menentang semua tindakan unilateral Israel di Baitulmaqdis Timur, Old City dan Masjid Al-Aqsa, katanya.

“Tindakan provokasi Israel ini melanggar undang-undang antarabangsa,” tegas Fayez.

Kerja-kerja pengurusan dan penyelenggaraan perkarangan Masjid Al-Aqsa termasuk tembok dan pintu masuknya diselia oleh Awqaf Islam Baitulmaqdis – yang dikendalikan oleh Jordan di bawah undang-undang antarabangsa serta status quo sah.

Justeru, Fayez menggesa rejim Israel menghentikan pelanggaran dan provokasi itu, termasuk menghormati status quo undang-undang serta sejarah Old City.-  Agensi


Konflik Russia-Ukraine: Kerajaan ambil langkah intervensi kawal harga makanan

BELURAN, 17 Syaaban 1443H, Ahad – Kerajaan telah mengambil pelbagai langkah intervensi bagi memastikan  konflik Rusia-Ukraine, tidak menjejaskan pengeluaran makanan dan mengawal harga bahan makanan di negara ini, kata Menteri Pertanian dan Industri Makanan (MAFI), Datuk Seri Dr Ronald Kiandee.

Beliau berkata, antara langkah intervensi itu, termasuk menyediakan subsidi kepada beberapa bahan makanan seperti ayam dan telur, bagi menghadapi sebarang faktor luar jangka akibat konflik dua negara tersebut.

“Kerajaan merupakan kerajaan yang prihatin. Kita (kerajaan) akur akan kenaikan harga kos yang di luar kawalan, menyebabkan kos pengeluaran bahan makanan di negara kita terkesan dan meningkat sedemikian rupa.

“Kerajaan mengambil pelbagai langkah dan intervensi jangka pendek dan panjang memastikan pengeluaran tidak terjejas dan mengawal kenaikan harga kepada pengguna disebabkan kenaikan kos input dari luar,” katanya kepada pemberita selepas merasmikan titian konkrit di Kampung Keniogan dekat sini hari ini.

Mengenai titian konkrit di Kampung Keniogan itu, beliau berkata, pembinaannya bermula 4 Mei tahun lepas dan siap 13 Mac, dilaksanakan oleh Lembaga Kemajuan Ikan Malaysia (LKIM) dengan kos hampir RM1 juta.

Ronald, juga Ahli Parlimen Beluran berkata, LKIM telah membaik pulih jeti di tiga lokasi lain di Beluran iaitu di Kampung Muanad 2, Kampung Seri Menanti dan Kampung Keramat, sementara 18 lagi jeti dan titian di sekitar kampung nelayan di Beluran sedang dalam perancangan untuk dibaik pulih, dinaik taraf atau dibina baharu, yang akan memberi kemudahan pendaratan ikan yang lebih baik.

Sempena program itu, Ronald turut meninjau rumah nelayan yang dibaik pulih di bawah Projek Khas Perumahan Nelayan (PKPN) di Kampung Keniogan, yang merupakan sebahagian daripada 200 rumah nelayan yang telah dan sedang dibaik pulih oleh LKIM di Beluran, dengan peruntukan RM3 juta.

Katanya kerajaan melalui LKIM memperuntukkan lebih RM150 juta tahun ini, bagi menyediakan bantuan dan insentif kepada masyarakat nelayan seluruh negara merangkumi Elaun Sara Hidup Nelayan (ESHN), subsidi minyak fiesel dan petrol, dana nelayan, Tabung Bencana dan Kebajikan Nelayan, Projek Tanaman Kontan, Bantuan Projek Ekonomi Kumpulan Nelayan dan Program Bakul Makanan Nelayan.


PM ke-9: Usul undi percaya elak berulang isu keabsahan kerajaan baharu

BANGI, 9 Muharram 1443H, Rabu – Titah Yang di-Pertuan Agong berhubung pelaksanaan usul undi percaya di Dewan Rakyat terhadap Perdana Menteri ke-9 nanti berkemungkinan dibuat melalui pengalaman situasi politik sebelum ini.

Langkah itu juga dilihat mampu mengelakkan isu keabsahan terhadap pembentukan kerajaan baharu berulang.

Penyandang Kursi Institusi Raja-Raja Melayu Universiti Teknologi Mara (UiTM), Prof Datuk Dr Shamrahayu Ab Aziz berkata, titah Al-Sultan Abdullah Ri’ayatuddin Al-Mustafa Billah Shah itu berkemungkinan dibuat selepas mengambil kira tauladan yang berlaku setelah pelantikan Tan Sri Muhyiddin Yassin pada Mac tahun lalu.

“Jadi ini mungkin satu proses untuk memastikan walaupun ia bukan dalam bentuk perundangan tetapi untuk memastikan ahli Dewan Rakyat itu sebenarnya telah menerima dan memberikan pengesahan.

“Walaupun pengesahan itu dalam konteks raja berperlembagaan kita, ia bukan suatu yang wajib tetapi ini untuk meredakan suasana atau persepsi politik kepada kerajaan yang dibentuk nanti kerana melalui pengalaman sebelum ini, yang dikatakan tidak ada prosedur sedemikian ketikan pelantikan Tan Sri Muhyiddin Yassin pada awal Mac 2020,” katanya.

Memetik Astro Awani hari ini, Prof Shamrahayu berkata, undi percaya terhadap Perdana Menteri hanya satu bentuk amalan, dan ia pernah dilaksanakan di Dewan Rakyat tanpa titah Seri Paduka Baginda.

“Saya fikir sebelum ia pernah dilakukan, maksudnya tanpa titah Tuanku. Pertukaran transisi kuasa daripada seorang Perdana Menteri yang baharu semasa (pemerintahan) Tun Abdullah Ahmad Badawi dan Tun Hussein Onn.

“Ia tentang menunjukkan sokongan atau kepercayaan kepada Perdana Menteri yang dilantik, bukan hasil daripada pilihan raya tetapi kerana transisi kepimpinan.

“Dari sini, kita nampak ia adalah satu amalan kerana ia tidak ada dalam peruntukan Perlembagaan untuk pengesahan tentang apa yang dititahkan atau diperkenankan oleh Seri Paduka Baginda tentang pelantikan Perdana Menteri,” katanya.

Terdahulu, Al-Sultan Abdullah bertitah bahawa Perdana Menteri yang dilantik hendaklah secepat mungkin mengemukakan usul undi percaya di Dewan Rakyat untuk mengabsahkan beliau mendapat kepercayaan majoriti ahli Dewan Rakyat.


Pembela lancar BMF 2.0 dalam masa terdekat

BANGI, 15 Ramadan 1443H, Ahad – Kempen Buy Muslim First (BMF) 2.0 akan dilancarkan Pertubuhan-Pertubuhan Pembela Islam (Pembela) dalam masa terdekat untuk membina dan perkasakan semula ekonomi umat Islam di negara ini.

Pengerusi Pembela, Haji Aminuddin Yahaya berkata, tumpuan utama kempen itu adalah bagi melahirkan lebih ramai usahawan muslim berjaya sekali gus membangunkan platform atau ekosistem ekonomi Islam untuk generasi akan datang.

Bagaimanapun, katanya usaha murni berkenaan hanya mampu menjadi kenyataan melalui penglibatan komuniti, tokoh-tokoh agama termasuk institusi pendidikan seperti sekolah tahfiz.

“Misalnya di seluruh negara kita ada lebih daripada 2,000 pusat dan sekolah tahfiz dengan 200,000 orang pelajar.

“Kekuatan tersebut mampu menjana perniagaan sehingga RM1 bilion,” katanya selepas melancarkan Konvensyen Ulama dan Da’i Pembela Islam, hari ini.

Aminuddin dalam masa sama melihat Malakat Mall sebagai model perniagaan yang dapat membina ekonomi Islam khususnya sebagai ‘pusat’ kempen BMF.

“Misi kita adalah untuk membina semua sekali kekuatan dari segala segi bagi memastikan nasib generasi akan datang terjamin.

“Mungkin usaha ini akan ditertawakan sebagai satu ‘mimpi’ tapi kita kena ingat Rasulullah sendiri telah membuktikan kejayaan Islam berlandaskan imam, sistem yang tersusun dan jihad yang berterusan,” katanya.